KPWKM dan D11 bekerjasama bangunkan Indeks Perkembangan Kanak-Kanak

BANGI, 14 Syawal 1443H, Ahad – Indeks Perkembangan Kanak-Kanak atau National Child Development Index (CDI) sedang dibangunkan Kementerian Pembangunan Wanita, Keluarga dan Masyarakat (KPWKM) dengan kerjasama Bahagian Siasatan Jenayah Seksual, Wanita dan Kanak-Kanak (D11) Bukit Aman.

Menteri Pembangunan Wanita, Keluarga dan Masyarakat, Datuk Seri Rina Mohd Harun berkata, CDI dibangunkan untuk menilai sejauh mana tahap perkembangan hidup kanak-kanak di Malaysia bagi membantu kerajaan untuk membentuk strategi lebih efektif dan program yang tepat pada sasarannya.

“Perkara itu antara dibincangkan dalam sesi libat urus dan kolaborasi bersama D11 bagi memantapkan urusan keselamatan serta kesejahteraan kanak-kanak dan wanita di Malaysia,

“Indikator yang akan dibangunkan juga sesuai dengan umur kanak-kanak serta menangani isu yang seringkali dihadapi seperti perkahwinan bawah umur, buruh kanak-kanak serta keganasan terhadap kanak-kanak,” katanya seperti dipetik akhbar tempatan, hari ini.

Rina berkata, menerusi pertemuan berkenaan modus operandi terkini Nur Alert dan statistik semasa berkaitan kanak-kanak hilang turut dibentangkan.

Malah, Jawatankuasa Bersepadu Pengurusan Isu-Isu Sosial Kanak-Kanak Di Media Sosial turut ditubuh bertujuan menggembleng tenaga pakar dari Polis Diraja Malaysia (PDRM), Suruhanjaya Komunikasi dan Multimedia, pertubuhan bukan kerajaan (NGO) dan individu berkepentingan supaya memastikan keselamatan kanak-kanak di media sosial terpelihara.

“Jawatankuasa itu merupakan platform untuk memantapkan usaha kerajaan bagi membanteras jenayah seksual kanak-kanak di media sosial dengan penganjuran kempen dan program advokasi.

“Penggubalan Dasar Kanak-kanak Negara bagi menggantikan dasar-dasar sedia ada yang berkaitan dengan kanak-kanak juga kini sedang dilaksanakan yang turut melibatkan kerjasama UNICEF, agensi-agensi kerajaan Pertubuhan Badan Bukan Kerajaan (NGO) dan aktivitis dalam memberi input berkaitan kanak-kanak,” katanya.


TV Pertiwi pertahan hak, enggan turunkan enam kandungan berita dituntut SKMM

BANGI, 9 Safar 1445H, Sabtu – TV Pertiwi mempertahankan haknya sebagai sebuah portal berita dan maklumat yang bebas, serta bertegas tidak akan menurut perintah Suruhanjaya Komunikasi dan Multimedia (SKMM) yang mengarahkan supaya enam kandungan berita diturunkan daripada laman webnya.

Ketua Pegawai Operasinya, Mohd Firdaus Salleh Hudin berkata, SKMM tidak menyatakan secara jelas dan terperinci pada bahagian mana dalam kandungan itu yang didapati cuba membangkitkan sentimen kebencian terhadap institusi raja, perkauman dan agama yang boleh menjejaskan ketenteraman awam dan keharmonian dalam negara, yang boleh dikaitkan dengan kesalahan di bawah Seksyen 233 Akta Komunikasi dan Multimedia 1998 (AKM1998).

“Sehubungan itu, TV Pertiwi meletakkan beban pembuktian yang kukuh ke atas pihak SKMM,” katanya dalam kenyataan.

Mohd Firdaus berkata, SKMM memaklumkan kepada TV Pertiwi mengenai enam kandungan itu menerusi surat yang dikirimkan melalui emel pada 24 Ogos, selepas satu pertemuan diadakan antara pihak TV Pertiwi dan SKMM di MRCB Sales Gallery, Kuala Lumpur pada 22 Ogos lalu.

“Dalam pertemuan berkenaan TV Pertiwi telah memberi ruang kepada SKMM untuk memberikan penjelasan ke atas tindakan menyekat laman web tvpertiwi.com,” katanya.

Bagaimanapun, SKMM tidak memberikan penjelasan sebaliknya memaklumkan terdapat aduan terhadap kandungan yang disiarkan tanpa menyebut pelanggaran undang-undang khusus yang terkandung di dalamnya.

SKMM telah membuat penilaian ke atas kandungan tersebut, seterusnya bertindak menyekat akses ke laman web TV Pertiwi tanpa sebarang notis, kata Mohd Firdaus.

“TV Pertiwi berpandangan masyarakat berhak mendapat maklumat dan berita yang seimbang, tidak berpihak dan bersifat objektif tentang peristiwa dan kejadian yang berlaku di dalam masyarakat dan negara, tanpa terikat kepada mana-mana kecenderungan politik kepartian.

“Di samping itu, kebebasan media dan mengeluarkan pendapat ataupun berbeza pandangan perlu diraikan sebagai satu elemen hak asasi dan juga kerancakan amalan demokrasi dalam langkah progresif menuju warganegara yang berilmu dan bermaklumat,” katanya.

Mohd Firdaus dalam kenyataannya juga turut menyenaraikan enam kandungan yang dikatakan menjadi subjek siasatan SKMM:

1. DAP sambung usaha hapus ketuanan Melayu

2. Kit Siang dapat anugerah tanpa jasa, pancing undi Melayu

3. DAP mahu sebar agenda liberal dan kristianisasi

4. Kerajaan dan penyokong Anwar takut Melayu bangkit?

5. ‘Jom Ziarah Gereja’: anjuran NGO di bawah KBS, sasar belia Muslim

6. Perkahwinan antara orang Islam dan bukan Islam tidak dibenarkan

Terdahulu pada 17 Ogos, semakan menerusi hasil ping ke alamat tvpertiwi.com.my menunjukkan terdapat penyekatan DNS dengan data memaparkan IP Suruhanjaya Komunikasi dan Multimedia Malaysia (SKMM), iaitu 175.139.142.25.


47 kawasan di Petaling alami gangguan bekalan air

KUALA LUMPUR, 21 Zulkaedah 1443H, Selasa – Sebanyak 47 kawasan di wilayah Petaling mengalami gangguan bekalan air berjadual selama 24 jam bermula hari ini, menurut Pengurusan Air Selangor Sdn Bhd (Air Selangor) hari ini.

Menurut Air Selangor, gangguan berkenaan susulan kerja-kerja penambahbaikan sistem bekalan air di Kolam Air Bukit Dengkil yang telah dimulakan pada 9 pagi hari ini dan dijangka pulih sepenuhnya pada 9 pagi esok.

“Tempoh masa gangguan dan pemulihan bekalan air di kawasan-kawasan yang terjejas adalah berbeza bergantung kepada jarak lokasi premis pengguna dan tekanan air pada sistem agihan bekalan air,” menurut Air Selangor dalam kenyataan hari ini.

Menurut Air Selangor, pihaknya akan menggerakkan lori-lori tangki air ke kawasan terjejas dengan memberikan keutamaan kepada premis-premis kritikal seperti hospital, pusat dialisis dan upacara pengebumian.

Bagi pelanggan komersial pula, pembelian air menggunakan lori tangki air masing-masing dibuka di satu stesen pengisian air setempat dan pembayaran boleh dibuat di Jalan TPP 5/17, Taman Perindustrian Puchong.

“Pengguna juga boleh mendapatkan maklumat berhubung gangguan bekalan air berjadual ini dari semasa ke semasa menerusi saluran komunikasi rasmi kami seperti aplikasi Air Selangor, Facebook, Instagram dan Twitter atau hubungi Air Selangor di talian 15300.

“Sebarang pertanyaan dan aduan boleh diajukan di Help Centre di laman sesawang www.airselangor.com dan aplikasi Air Selangor,” menurut kenyataan itu. – Bernama


495,750 individu lengkap 2 dos vaksin COVID-19

KUALA LUMPUR, 12 Ramadan 1442H, Sabtu – Sebanyak 495,750 individu sudah melengkapkan dua dos suntikan vaksin menerusi Program Imunisasi COVID-19 Kebangsaan setakat semalam, kata Menteri Kesihatan Datuk Seri Dr Adham Baba.

Beliau berkata bagi tempoh sama, 783,987 individu telah menerima dos pertama menjadikan keseluruhan pemberian dos pertama dan kedua vaksin COVID-19 di negara ini berjumlah 1,279,737 dos.

Menerusi satu infografik yang dikongsikan melalui laman Twitter rasminya hari ini, Dr Adham berkata lima negeri menerima suntikan dos pertama vaksin tertinggi ialah Selangor dengan 103,613, diikuti Kuala Lumpur (87,603), Sarawak (74,154), Johor (71,609) dan Sabah (65,940).

Lima negeri yang melengkapkan kedua-dua dos suntikan vaksin COVID-19 tertinggi setakat ini pula ialah Selangor dengan 70,468, diikuti Perak (49,958), Sarawak (48,444), Sabah (45,253) dan Kuala Lumpur (44,379).

Mengenai jumlah individu yang berdaftar untuk program imunisasi, Dr Adham berkata setakat semalam, sebanyak 9,225,268 atau 38 peratus daripada disasarkan telah mendaftar, dengan Selangor kekal mencatat angka tertinggi sebanyak 2,406,238 pendaftaran.

Mengikut perancangan program imunisasi berkenaan, tempoh pelaksanaan fasa pertama pemberian vaksin yang bermula Februari hingga bulan ini, melibatkan 500,000 anggota barisan hadapan termasuk petugas kesihatan.

Fasa kedua bermula pada April hingga Ogos depan pula membabitkan 9.4 juta warga emas, kumpulan rentan dan Orang Kurang Upaya, manakala fasa ketiga dijadual pada Mei hingga Februari 2022, melibatkan individu 18 tahun dan ke atas dengan sasaran 13.7 juta orang atau lebih. – Bernama


PAU tidak putuskan pemimpin letak jawatan dalam kerajaan

KUALA LUMPUR, 19 Syaaban 1442H, Khamis – Naib Presiden UMNO Datuk Seri Ismail Sabri Yaakob menjelaskan Perhimpunan Agung UMNO 2020 tidak membuat ketetapan agar semua pemimpin parti yang memegang jawatan dalam kerajaan seperti menteri dan menteri besar melepaskan jawatan mereka.

Sebaliknya kata beliau perhimpunan itu hanya menyokong usul Majlis Tertinggi (MT) parti untuk kekal dalam kerajaan Perikatan Nasional (PN) sehingga Parlimen dibubarkan.

“Itu usul yang diterima dalam perhimpunan agung, usul kedua ialah kami terus menyokong kerajaan sehingga Pilihan Raya Umum ke-15 (PRU15) dan bila Parlimen dibubar, kami tidak lagi bekerjasama,” katanya kepada pemberita, di sini hari ini.

Ismail Sabri yang juga Menteri Kanan (Kluster Keselamatan) berkata demikian ketika ditemui pada Majlis Anugerah Perkhidmatan Cemerlang serta Pingat Perkhidmatan dan Pekerti Terbilang warga Kementerian Pertahanan dan Angkatan Tentera Malaysia (ATM).

Semalam, Perdana Menteri Tan Sri Muhyiddin Yassin berkata semua menteri daripada UMNO akan terus kekal dalam kabinet kerajaan PN dan kesepakatan itu dicapai dalam pertemuan beliau dengan menteri-menteri daripada UMNO pada Isnin, bagi meminta nasihat berhubung kedudukan mereka dalam kabinet.

Pada Ahad lepas, Perhimpunan Agung UMNO 2020 meluluskan usul untuk tidak bekerjasama dengan Bersatu pada PRU15 dan kebersamaan dalam kerajaan PN hanya diteruskan sehingga Parlimen dibubarkan.

Mengenai masa depan kerjasama politik UMNO-PAS di bawah Muafakat Nasional susulan keputusan PAS untuk bersama Bersatu bagi menghadapi PRU15, Ismail Sabri berkata buat masa ini kerjasama itu berjalan seperti biasa.

Malah katanya Perhimpunan Agung UMNO baru-baru ini juga bersetuju agar kerjasama di bawah Muafakat Nasional itu diperkukuhkan.

Terdahulu, Ismail Sabri yang juga Menteri Pertahanan menyampaikan sijil anugerah kepada 396 warga Kementerian Pertahanan dan ATM yang menerima Anugerah Perkhidmatan Cemerlang dan Pingat Perkhidmatan. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


19 rumah teres 2 tingkat terjejas akibat tanah runtuh: Bomba

KUALA LUMPUR, 11`Safar 1443H, Sabtu – Sebanyak 19 rumah teres dua tingkat membabitkan 28 keluarga terjejas akibat insiden tanah runtuh di Jalan Kemensah Heights di sini malam semalam.

Pengarah Jabatan Bomba dan Penyelamat Selangor Norazam Khamis berkata pihaknya menerima panggilan kecemasan pada 9.33 malam dan tiba di lokasi 11 minit kemudian untuk operasi menyelamat.

Beliau berkata sebaik tiba di lokasi kejadian, bomba bertindak memindahkan semua mangsa bagi mengelakkan sebarang insiden yang tidak diingini berlaku.

“Tiada mangsa yang cedera dilaporkan,” katanya ketika dihubungi. – Bernama


Gempa bumi 7.7 skala Richter cetus tsunami di Pasifik Selatan

NOUMEA, 29 Jamadilakhir 1442H, Khamis – Gempa bumi kuat berukuran 7.7 skala Richter melanda selatan Pasifik malam tadi dan mencetuskan tsunami kecil yang tidak menyebabkan kerosakan terhadap negara kepulauan di wilayah ini.

Menurut Agensi Kajian Geologi Amerika Syarikat (USGS), gempa bumi itu berlaku tengah malam pada Khamis waktu tempatan (1320 GMT Rabu) kira-kira 415 kilometer (258 batu) timur Vao di New Caledonia pada kedalaman 10 kilometer.

Pusat Amaran Tsunami Pasifik NWS kerajaan Amerika Syarikat (AS) berkata, ‘gelombang tsunami berbahaya’ diramalkan di beberapa pantai.

Dikatakan gelombang yang mencapai antara 0.3 dan satu meter di atas permukaan air pasang dijangka berlaku di Fiji, New Zealand dan Vanuatu.

Fiji Seismology di akaun Twitter berkata, gelombang 0.3 meter melanda Fiji.

Bagaimanapun jabatan seismologi negara pulau itu kemudiannya membatalkan amaran tsunami.

Penduduk tempatan di Vanuatu, ibu negara Port Vila berkata, mereka merasai gegaran tetapi tiada kerosakan berlaku sama ada ketika gempa atau pun susulan gempa.

Biro Meteorologi Australia menerusi Twitter mengesahkan bahawa tsunami telah tercetus.

Biro tersebut memberi amaran akan ancaman terhadap Pulau Lord Howe yang terletak sekitar 550 kilometer di timur daratan Australia, namun katanya pemindahan tidak perlu dilakukan.

Sementara itu, Agensi Pengurusan Kecemasan Kebangsaan New Zealand mengeluarkan amaran ‘arus kuat dan luar biasa’ di pesisir utara, namun tiada risiko tsunami. – Agensi


Papan tanda Cina: Bukti DAP ‘parti Cina yang pekat’

BANGI, 2 Muharram 1442H, Jumaat – Tindakan provokasi Pemuda Sosialis DAP (DAPSY) menampal pelekat bertulisan Cina pada papan tanda jalan di sekitar bandar raya Kuching, Sarawak disifatkan sebagai satu hipokrasi yang nyata.

Presiden gerakan Islam Ikatan Muslimin Malaysia (ISMA), Haji Aminuddin Yahaya berkata, apa yang lebih biadab adalah pemimpin mereka sendiri mempertahankan tindakan itu kononnya mahu ‘mengembalikan tulisan Cina yang hilang’.

“Lebih ironinya, kaum-kaum asal di sana tidak pun menuntut agar mahu meletakkan bahasa masing-masing pada papan tanda. Pastinya kerana mereka bangga dengan bahasa kebangsaan dan faham bahawa bahasa itu adalah bahasa untuk semua. Tindakan DAP ini lebih sudu daripada kuah.

“Ini satu lagi bukti hipokrasi dasar perjuangan DAP yang kononnya untuk semua kaum atas retorik ‘Malaysian Malaysia’. Tindakan spontan DAP ini membuktikan mereka masih lagi sebuah ‘parti Cina yang pekat’ dan tidak pernah berubah sejak penubuhannya.

“Kemasukan kaum-kaum lain ke dalam DAP pun tidak dapat mengubahnya. Lihatlah peristiwa ini sebagai bukti,” katanya menerusi kenyataan, hari ini.

Haji Aminuddin berkata, jika papan tanda pun perlu ‘terjemahan’ tulisan Cina maka ini sesuatu yang sangat menyedihkan.

Katanya, lebih menyedihkan lagi ialah pemimpin-pemimpin politik parti itu sendiri menggalakkannya.

“Justeru, saya menyeru agar anak-anak Bumiputera khususnya di Sarawak agar tidak lagi ditipu dengan retorik-retorik DAP lagi. Pernahkah mereka memperjuangkan hak-hak anda sepanjang menjadi wakil rakyat anda? Tidakkah sedar yang mereka hanya memperjuangkan hak kaum mereka sahaja?

“Anak-anak Bumiputera jangan lupa yang mereka memang mahu hapuskan dasar hak Bumiputera sejak dulu lagi, seperti yang terkandung dalam Deklarasi Setapak 1967 dan mereka konsisten sampai sekarang!” katanya.

Terdahulu, sekumpulan ahli DAPSY Kuching menampal pelekat bertulisan Cina pada papan tanda jalan di beberapa lokasi di pusat bandar raya antaranya Jalan Main Bazaar, Lebuh Wayang dan Jalan Greenhill.

Tindakan itu mengundang pelbagai komen netizen – yang rata-ratanya marah dan menyifatkannya perbuatan biadab – kerana bahasa Melayu sebagai bahasa kebangsaan patut diutamakan.

Bagaimanapun, Pemuda DAP mendakwa Dewan Bandaraya Kuching Utara (DBKU) sudah menanggalkan pelekat berbahasa Cina daripada beberapa papan tanda jalan yang cuba ‘dikembalikannya’.

Ahli Jawatankuasa DAP Sarawak, Julian Tan mendakwa beberapa papan tanda jalan di bandar itu mempunyai perkataan Cina dahulu.

“Perkataan Cina itu kemudiannya dipadamkan tanpa kita sedari. Itu sebabnya kita cuba mengembalikannya,” dakwanya.


UMNO masih bongkak meski ditolak rakyat pada PRU-14

BANGI, 17 Syaaban 1442H, Rabu – UMNO masih terus diulit mimpi dalam tidur yang lena walaupun telah ditolak mentah-mentah oleh rakyat dalam Pilihan Raya Umum ke-14 (PRU14), dengan kejatuhan teruk kerajaan Barisan Nasional (BN), kata pemerhati politik, Ir Ts Lukman Al Hakim Mohamad.

Beliau berkata, parti terbesar orang Melayu di Malaysia itu dengan penuh sombong dan bongkak terus mendabik dada dalam Perhimpunan Agung UMNO (PAU) baru-baru ini, apabila mendakwa kononnya sokongan rakyat masih berpihak kepada mereka.

Walhal, katanya, integriti dan kepercayaan seluruh rakyat telah runtuh dengan ‘kluster mahkamah’ yang telah menjangkiti para pimpinan tertinggi parti berkenaan.

“Malangnya ahli-ahli UMNO terus senyap seribu bahasa apabila pemimpin yang berhadapan pelbagai kes salah laku dan pecah amanah ini beretorik di atas pentas utama.

“Mereka terus bertepuk tangan dan ketawa gembira. Mereka terus ditipu mentah-mentah oleh pemimpin mereka yang UMNO akan kembali ke tampuk pemerintahan negara dan merampas tampuk Perdana Menteri,” katanya dalam satu kenyataan, hari ini.

Lebih teruk, kata Lukman, UMNO menggesa supaya pemimpin mereka yang sedang berkhidmat di dalam Kabinet Perikatan Nasional (PN) untuk meletakkan jawatan.

“Bagi saya, ini adalah tindakan dan kenyataan yang paling tidak masuk akal dan mengenepikan kepentingan seluruh rakyat dan negara yang masih bergelut dengan pandemik COVID-19 dan kemelesetan ekonomi yang serius.

“Apatah lagi apabila menteri-menteri daripada UMNO memegang portfolio penting dalam keselamatan dan sains teknologi yang terlibat terus dengan isu COVID-19 di negara kita,” katanya.

Senario ini jelas menunjukkan bahawa Presiden UMNO, Datuk Seri Dr Ahmad Zahid Hamidi hanya ingin melepaskan tengkuknya sendiri dengan menjadikan masa depan UMNO sebagai galang ganti, dakwa Lukman lagi.

“Seluruh ahli UMNO patut menolak beliau dan memulakan hidup serta perjuangan baharu di bawah kepimpinan para pimpinan muda yang jauh lebih segar.

“Kalau betul-betul ‘gentleman’ dan berani, buatlah pemilihan parti sebelum PRU15!,” tegasnya.


Puad Zarkashi dakwa Ismail Sabri silap

BANGI, 3 Safar 1445H, Ahad – Datuk Dr Mohd Puad Zarkashi menepis dakwaan Datuk Seri Ismail Sabri yang mendakwa UMNO kini lari daripada idealisme asal sekali gus menjadi punca sokongan orang Melayu semakin menipis pada Pilihan Raya Negeri (PRN), lalu.

Ahli Majlis Kerja Tertinggi (MKT) UMNO menyifatkan bekas Perdana Menteri kesembilan itu gagal membezakan antara idelaisme dengan kaedah atau cara berjuang (Uslub).

Beliau menegaskan UMNO tidak pernah mengubah idealisme perjuangan dan ia kekal dengan perjuangan Islam dan Melayu.

“Ismail Sabri silap. Dia gagal membezakan antara idealisme dengan kaedah atau cara berjuang (uslub).

“UMNO tidak pernah mengubah idealisme perjuangan. Ia kekal dengan perjuangan Islam dan Melayu.

“Bahkan UMNO meminda Perlembagaan parti di mana Islam diletakkan paling atas. Apa yang berubah ialah cara atau kaedah perjuangan (uslub)m” katanya menerusi catatan di Facebook, hari ini.

Semalam, Ketua UMNO Bahagian Bera itu menerusi ruangan kolum Jalar Fikir yang disiarkan Utusan Malaysia mendakwa punca penolakan pengundi Melayu adalah kerana mereka melihat UMNO telah menyimpang daripada idealisme perjuangan asal.

Katanya, salah satu buktinya apabila kepimpinan UMNO memusnahkan Muafakat Nasional (MN) yang menjadi harapan umat Melayu terhadap penyatuan ummah.

Lebih memburukkan keadaan, katanya, apabila kepimpinan tertinggi parti itu mengheret UMNO untuk bersama DAP.

Mengulas lanjut, Puad menjelaskan Uslub boleh berubah mengikut keperluan semasa namun parti itu tidak pernah mengubah dasar yang dibawa selama ini.

“UMNO tidak mengubah dasar, apa yang berubah ialah cara atau kaedah perjuangan (uslub). Uslub boleh berubah mengikut keperluan semasa,” katanya.

Beliau turut menjelaskan menyertai kerajaan perpaduan yang turut disertai DAP tidak ada kena mengena dengan idealisme.

“Ia adalah uslub perjuangan. Masa berubah, maka cara berpolitik juga berubah,” katanya.


Tiada akses air bersih, lebih 35,000 kes taun di Syria

DAMSYIK, 16 Rabiulakhir 1444H, Jumaat – Tabung Kanak-Kanak Pertubuhan Bangsa-Bangsa Bersatu (UNICEF) mendedahkan lebih 35,000 kes yang disyaki wabak taun telah direkodkan di seluruh Syria.

Bagaimanapun, hanya 2,500 kanak-kanak yang telah disaring dengan hampir separuh daripadanya disahkan positif wabak taun.

Menurut agensi itu, masalah akses air bersih memburukkan lagi wabak taun di wilayah perang itu, namun pihak berkuasa tempatan bergelut membendungnya menerusi pemberian tablet klorin dan vaksin.

“Menemukan satu kes taun bermakna anda telah mendapat wabak,” kata ketua penyakit berjangkit dan kronik di Kementerian Kesihatan Syria, Zuhair Al-Sahwi.

Beliau berkata, keluk itu sebahagian besarnya mendatar dengan kadar perlahan dalam jumlah kes baharu yang disahkan setiap hari.

Al-Sahwi berkata, kementerian telah merekodkan 46 kematian akibat kelewatan menerima rawatan perubatan dan telah meminta vaksin taun daripada Pertubuhan Kesihatan Sedunia (WHO).

WHO sebelum ini berkata, kes di Syria berkait dengan wabak yang menular dan bermula di Afghanistan pada Jun, kemudian merebak ke Pakistan, Iran, Iraq serta Lubnan.

Taun biasanya merebak melalui air, makanan atau kumbahan yang tercemar. Ia boleh menyebabkan cirit-birit dan dehidrasi teruk – sehingga membawa maut jika tidak dirawat.-  Agensi


Kerajaan Sarawak dakwa sekolah persendirian Cina penting, salur RM10 juta setiap tahun

MIRI, 11 Rabiulakhir 1443H, Selasa – Geran tahunan RM10 juta yang diperuntukkan oleh kerajaan negeri yang dipimpin Gabungan Parti Sarawak (GPS) sejak sekian lama, adalah salah satu daripada banyak bukti nyata yang menunjukkan bahawa ia tidak pernah mengabaikan sumbangan sekolah persendirian Cina (CIS).

Ketua Menteri Tan Sri Abang Johari Tun Openg berkata apabila merujuk kepada soal pendidikan, kerajaan negeri mengambil sikap liberal dengan pandangan yang terbuka.

“Kami (di GPS) benar-benar mahu menyediakan anak Sarawak, terutama ke arah memenuhi permintaan ekonomi baharu. Kita perlukan (mereka yang mempunyai) ijazah yang diperlukan bagi pembangunan ekonomi akan datang,” katanya pada persidangan media selepas merasmikan pembukaan blok akademik dan pentadbiran sekolah Riam Road Secondary School.

Beliau berkata kerajaan GPS mengiktiraf sijil Unified Examination Certificate (UEC) kerana mata pelajaran yang ditampilkan adalah hampir menyamai lain-lain sukatan pelajaran, dan jika tidak diiktiraf, ia hanya akan merugikan.

Sementara itu Abang Johari mengucapkan tahniah kepada lembaga pengurusan sekolah Riam Road Secondary School terhadap wawasan mereka melahirkan pelajar yang dapat menyesuaikan diri dengan perubahan, terutama dalam memenuhi permintaan dan keperluan masa depan.

“Kita sedang memasuki era digital menjelang tahun 2030 dan ini adalah sebahagian daripada proses yang kita namakan sebagai inovasi serta pembangunan kemahiran, dan saya rasa sekolah ini akan dapat membantu dengan menyumbang ke arah membentuk asas kepada para pelajarnya untuk meneruskan pengajian mereka di luar negara,” katanya.

Terdahulu Abang Johari merasmikan majlis pecah tanah Miri Sentral, yang merupakan hub pengangkutan darat bagi kawasan utara Sarawak, yang melibatkan pembangunan projek terminal bas dalam bandar raya di Miri Bypass Road di sini.

Dibangunkan di bawah Rancangan Malaysia ke-12, projek bernilai RM23.22 juta itu akan melibatkan pembinaan 12 kaunter tiket, 10 outlet runcit, 21 platform bas, tempat letak kereta, kedai makan, stesen teksi serta kemudahan bilik simpanan kargo.

Miri Sentral itu akan mengambil masa 26 bulan untuk disiapkan, dan dijangka akan mula beroperasi pada Januari 2024. – Bernama


Ativa produk Perodua terbaru

KUALA LUMPUR, 10 Rejab 1442H, Isnin – Model baharu Perodua D55L yang dibuka tempahan sejak Jumaat lalu bakal dikenali sebagai Ativa.

Meskipun belum diumumkan secara rasmi oleh Perusahan Otomobil Kedua Sdn Bhd (PERODUA), namun harga tentatif atas jalan sebelum insurans dianggarkan bernilai sekitar RM62,500 hingga RM73,400.

Ia yang hadir dengan tiga varian iaitu X, H dan AV merupakan model tercanggih di kalangan produk Perodua.

Presiden dan Ketua Pegawai Eksekutif Perodua, Datuk Zainal Abidin Ahmad berkata, model tersebut merupakan model pertama di bawah rangka tindakan Perodua Smart Build dan ia ‘menerajui gaya, keselamatan, teknologi, tahap kelengkapan dan juga nilai bagi Perodua’.

“Selari dengan matlamat kami untuk terus membawa lebih banyak teknologi canggih kepada orang ramai, Perodua D55L AV merupakan kenderaan autonomi tahap dua yang paling mampu milik di Malaysia, menawarkan ciri keselamatan dan kemudahan canggih kepada semua.

“Kenderaan utiliti sukan (SUV) kekal popular dan Perodua D55L memenuhi trend ini dengan saiz yang kompak, gaya kontemporari dan ciri-ciri moden, menjadikannya paling sesuai untuk gaya hidup aktif seharian,” katanya dalam kenyataan, di sini.

Menurut Perodua, antara ciri utama yang ada pada D55L ialah Sistem Bantuan Pemanduan Selamat (ASA) terkini yang ada pada semua varian dan mampu beroperasi pada kelajuan yang lebih tinggi berbanding versi semasa dan mampu mengesan kenderaan dua roda.

Turut terdapat pada semua varian ialah enam beg udara, Amaran Keluar Lorong (LDW) manakala varian AV datang bersama Kawalan Pengekalan Lorong (LKC), Paparan Titik Buta (BSM), Amaran Trafik Melintas Belakang (RCTA) dan Kawalan Pelayaran Adaptif (ACC).

Bagi fungsi bantuan parkir, ia hadir dengan sensor kamera depan (varian X), sensor kamera belakang (varian H dan AV), kamera mengundur (varian H dan AV) dan rear cross trafic alert (varian AV).

Lebih menarik lagi, Perodua D55L merupakan kenderaan turbo pertama Perodua dan model pertama yang menggunakan transmisi boleh laras berterusan (CVT) yang menyumbang kepada kecekapan bahan api 18.9km/l, kecekapan terbaik dalam kelasnya.

Varian X dan H boleh didapati dalam warna Glittering Silver, Granite Grey dan Cobalt Blue dengan varian H turut didatangkan dengan pilihan Pearl Diamond White dan Pearl Delima Red.

Varian AV pula boleh didapati dalam warna Glittering Silver, Granite Grey, Pearl Diamond White, Pearl Delima Red dan dua warna terakhir dengan bumbung hitam.


Belanjawan 2021 bukti kerajaan prihatin bantu depani cabaran ekonomi

Oleh Athirah Huda Zalhe

BANGI, 20 Rabiulawal 1442H, Jumaat – Dalam keadaan negara berdepan krisis kesihatan dan ekonomi akibat pandemik COVID-19, Belanjawan 2021 – bajet kali pertama dibentang Perikatan Nasional (PN) – disifatkan satu inisiatif yang memperlihat keprihatinan dan sikap bertanggungjawab kerajaan.

Amir Ikatan Muslimin Malaysia (ISMA), Ustaz Abdullah Zaik Abd Rahman berkata, meskipun terdapat beberapa kekurangan, sekurang-kurangnya Belanjawan 2021 yang bertemakan ‘Teguh Kita, Menang Bersama’ itu dapat membantu negara berdepan kesan buruk COVID-19.

Justeru, beliau berharap supaya peruntukan bernilai RM322.50 bilion – jumlah terbesar dalam sejarah negara – dapat membantu negara berdepan cabaran ekonomi dan kesejahteraan hidup rakyat pasca wabak.

Bagaimanapun, beliau mengingatkan kerajaan supaya terus mengamalkan sikap integriti dan telus dalam setiap pelaksanaan terkandung dalam belanjawan berkenaan.

“Kita berharap tiada tabiat buruk kerajaan terdahulu dengan mengamalkan rasuah dan ketirisan dalam keadaan negara berdepan kesukaran.

“Bajet besar ini tentu akan membawa akibat buruk kepada negara jika berlaku ketirisan dan salah guna kuasa.

“Sekali pun ada kelemahan manusia di sana sini, paling kurang ia dapat membantu negara untuk berdepan kesan COVID-19 daripada terus menjunam dan kegagalan yang akibatnya dirasai oleh semua,” katanya kepada Ismaweb.net, hari ini.

Beliau berkata demikian mengulas pembentangan Belanjawan 2021 oleh Kementerian Kewangan, Tengku Datuk Seri Zafrul Abdul Aziz di Parlimen, petang tadi.

Pembentangan Belanjawan 2021 sangat dinanti-nantikan oleh semua golongan masyarakat dalam situasi politik negara yang kurang stabil, selain krisis pandemik yang dihadapi ketika ini.

Tengku Zafrul berkata, jumlah keseluruhan belanjawan terbesar itu meliputi RM236.5 bilion atau 73.3 peratus yang akan disalurkan kepada perbelanjaan mengurus, RM69 bilion (21.4 peratus) lagi bagi perbelanjaan pembangunan, manakala baki RM17 bilion ialah Kumpulan Wang COVID-19.


Mohon keikhlasan daripada Allah

1. DALAM al-Quran, Allah menyifatkan dua orang Nabi iaitu Nabi Yusuf dan Nabi Musa sebagai manusia yang dikurniakan keikhlasan. Kedua-dua orang Nabi ini dipuji dalam dua konteks yang berbeza.

2. Nabi Yusuf dipuji sebagai seorang yang dikurniakan keikhlasan, dibersihkan jiwanya kerana memelihara diri dari fitnah godaan wanita. Lalu Allah berfirman:

كَذَٰلِكَ لِنَصْرِفَ عَنْهُ ٱلسُّوٓءَ وَٱلْفَحْشَآءَ ۚ إِنَّهُۥ مِنْ عِبَادِنَا ٱلْمُخْلَصِينَ

“Dan Kami menjauhkan darinya (Nabi Yusuf) perkara yang tidak baik dan perbuatan yang keji, kerana sesungguhnya ia dari hamba-hamba Kami yang dikurniakan keikhlasan (dibersihkan dari segala dosa.)”

3. Perhatikan bagaimana sifat Nabi Yusuf yang memelihara dirinya. Perkara ini tidak datang melainkan hasil daripada keikhlasan jiwanya yang takut kepada Allah. Mereka yang memiliki keikhlasan jiwa akan dipelihara oleh Allah dari segala kejahatan.

4. Ketika menghuraikan ayat ini, Sheikh al-Tantawi menyebutkan:

إنه من عبادنا الذين أخلصناهم لطاعتنا وعصمناهم من كل ما يغضبنا

“Sesungguhnya Nabi Yusuf adalah seorang yang kami sucikan jiwanya (kurniakan keikhlasan) untuk melakukan ketaatan dan kami pelihara mereka dari segala perbuatan yang dibenci. (Tafisr al-Wasit)

5. Begitu juga Nabi Musa yang dipuji oleh Allah atas keikhlasan dan kesungguhan jiwanya menyampaikan dakwah sehingga diseru oleh Allah di Tursina. Firman Allah:

وَاذْكُرْ في الْكِتَابِ مُوسَى إِنَّهُ كَانَ مُخْلِصاً وَكَانَ رَسُولاً نَّبِيّاً* وَنَادَيْنَاهُ مِن جَانِبِ الطُّورِ الأيمن وَقَرَّبْنَاهُ نَجِيّاً*

“Dan sebutkanlah (wahai Muhammad) di dalam Kitab (al-Quran) ini perihal Nabi Musa; sesungguhnya ia adalah orang pilihan (yang dikurniakan keikhlasan), dan adalah ia seorang Rasul, lagi Nabi. Dan Kami telah menyerunya dari arah sebelah kanan Gunung Tursina, dan Kami dampingkan dia dengan diberi penghormatan berkata dengan Kami.”

6. Kesungguhan dan keikhlasan Nabi Musa dan Nabi Yusuf tidak boleh dipertikaikan. Kesungguhan dan keikhlasan mereka dalam berdakwah sehingga Allah memelihara mereka dari segala fitnah dan menyelamatkan mereka dari segala bala ujian, lalu Allah angkat kedudukan mereka dekat di sisiNya.

7. Ikhlaskan jiwa kita dalam setiap perkara yang dilakukan dan mohonlah kepada Allah agar dikurniakan hati yang ikhlas kepadaNya.

Semoga Allah membimbing kita.

Dr Ahmad Sanusi Azmi


Salah guna kedudukan: Bekas jurutera JKR lepas bebas

PUTRAJAYA, 24 Rabiulakhir 1443H, Isnin – Seorang bekas jurutera Jabatan Kerja Raya (JKR) daerah Kulaijaya menangis teresak-esak selepas Mahkamah Rayuan di sini hari ini melepas dan membebaskannya daripada pertuduhan menyalahgunakan kedudukan bagi mendapatkan suapan pada 2015.

Panel tiga hakim diketuai Datuk Seri Kamaludin Md Said sebulat suara mendapati, rayuan Azizan Mohamed Yasin, 40, mempunyai merit dan sabitan terhadap perayu tidak munasabah.

“Kami berpuas hati terdapat merit dalam rayuan perayu (Azizan) berkenaan anggapan di bawah Seksyen 23(2) Akta Suruhanjaya Pencegahan Rasuah Malaysia 2009.

“Oleh itu, mahkamah mendapati sabitan terhadap perayu tidak munasabah dan keputusan Hakim Mahkamah Sesyen dan Hakim Mahkamah Tinggi perlu diketepikan,” kata Hakim Kamaludin yang bersidang bersama Hakim Datuk Wira Ahmad Nasfy Yasin dan Datuk Hashim Hamzah.

Kelihatan isteri Azizan membuat sujud syukur di galeri awam selepas keputusan dibacakan oleh panel hakim.

Pada 27 November 2019, Azizan dijatuhi hukuman penjara lima tahun dan didenda RM100,000 atau dipenjara dua tahun oleh Mahkamah Sesyen Johor Bahru, selepas didapati bersalah atas pertuduhan salah guna kuasa dan hukuman itu dikekalkan oleh Mahkamah Tinggi Johor Bahru pada 28 Januari 2020.

Lelaki itu didakwa menggunakan kedudukannya untuk mendapatkan suapan apabila melantik syarikat G Two Amiruddin Trading, bagi melaksanakan kerja memotong rumput dan pembersihan.

Azizan didakwa melantik syarikat tersebut bagi melakukan kerja-kerja memotong rumput dan pembersihan di beberapa jalan di sekitar Kulaijaya dengan harga kerja berjumlah RM19,750 yang mempunyai hubungan dengan abangnya Azizi Mohamed Yassin, yang mempunyai kepentingan dalam syarikat itu.

Kesalahan itu didakwa dilakukan di Pejabat Jabatan Kerja Raya, Kulaijaya pada Ogos 2015.

Pertuduhan dikemukakan mengikut Seksyen 23(1) Akta Suruhanjaya Pencegahan Rasuah Malaysia (SPRM) 2009 yang memperuntukkan hukuman penjara maksimum 20 tahun dan denda tidak kurang lima kali ganda nilai suapan atau RM10,000, mengikut mana-mana lebih tinggi.

Pada prosiding itu, Azizan diwakili peguam Asmadi Hussin manakala Timbalan Pendakwa Raya Norzilati Izhani Zainal @ Zainol hadir bagi pihak pendakwaan. – Bernama


PRN Johor: PN tiada beza UMNO jika beri kerusi Melayu kepada Gerakan

Oleh Zuhayati Yazid

BANGI, 17 Rejab 1443H, Sabtu – Bersatu dan PAS perlu mempamerkan jati diri hebat dengan tidak ‘menghadiahkan’ kawasan majoriti Melayu kepada Gerakan dalam Pilihan Raya Negeri (PRN) Johor, bulan depan.

Sekiranya perkara tersebut berlaku atas alasan apa sekali pun, Bersatu dan PAS tidak ada bezanya dengan UMNO, tegas Presiden BERJASA, Ustaz Haji Zamani Ibrahim.

Malah, jika perkara itu berlaku beliau menyifatkan perjuangan demi agama, bangsa dan negara hanya sebagai perasa tambahan kepada agenda sempit gabungan tersebut.

“Hakikatnya hari ini, tidak ada ada mana-mana parti besar yang memikirkan untung rugi tersebut kepada Melayu atau Islam.

“Rakyat harus menyedari perkara ini, oleh kerana itu, rakyat mesti berani bertindak menghukum parti yang mengenepikan perjuangan nasib agama dan bangsanya,” katanya ketika dihubungi Ismaweb.net.

Beliau berkata demikian sebagai mengulas pengumuman Presiden Gerakan, Datuk Dr Dominic Lau yang berkata, parti itu akan bertanding lebih dua kerusi Dewan Undangan Negeri (DUN) pada PRN Johor.

Bagaimanapun Dominic berkata, bilangan sebenar kerusi yang bakal ditandingi akan diumumkan Pengerusi Perikatan Nasional (PN), Tan Sri Muhyiddin Yassin pada 23 Februari ini.

Mengulas lanjut, Ustaz Zamani menegaskan, PRN Johor sebenarnya merupakan medan dan peluang untuk rakyat membuktikan kebencian kepada parti yang memperkudakan bangsanya demi memenuhi agenda politik sempit.

“Inilah masa yang sebenar, seharusnya rakyat perlu gunakan saat ini untuk buktikan parkara tersebut yang dilihat lebihkan agenda peribadi berbanding bangsa dan negara,” dakwanya.

Beliau menjelaskan parti-parti Cina seperti DAP, MCA dan Gerakan sebenarnya membawa agenda bangsa mereka.

“DAP bersama dengan Pakatan Harapan, MCA berada dalam Barisan Nasional (BN) dan Gerakan disusun untuk berada bersama PN, inilah strategi matang bagi parti yang membawa agenda untung rugi bangsa mereka,” dakwanya.

Pautan berkaitan;


RMK12: UPKO hargai komitmen Kerajaan Perpaduan tangani isu MA63

KOTA KINABALU, 26 Safar 1445H, Selasa – Pertubuhan Kinabalu Progresif Bersatu (UPKO) menghargai komitmen serta kesungguhan Kerajaan Perpaduan dalam menangani isu berbangkit berkaitan Perjanjian Malaysia 1963 (MA63) menerusi Kajian Separuh Penggal (KSP) Rancangan Malaysia ke-12 (RMK12).

Presidennya, Datuk Ewon Benedick berkata, kesungguhan itu dibuktikan menerusi beberapa inisiatif baharu dilaksanakan oleh kerajaan Persekutuan untuk menyelesaikan isu berkenaan termasuk pelonggaran peraturan perolehan dan penyerahan kuasa kawal selia gas kepada kerajaan Sabah.

“Komitmen itu juga dapat dilihat melalui penyerahan kuasa kawal selia elektrik kepada kerajaan Sabah yang dijangka dapat dimuktamadkan menjelang Januari tahun depan. Ini akan membolehkan Sabah mengawal selia bekalan gas dan elektrik berdasarkan kepentingan negeri,” katanya dalam kenyataan hari ini.

Semalam, Perdana Menteri, Datuk Seri Anwar Ibrahim ketika membentangkan usul KSP RMK12 bertemakan ‘Malaysia MADANI: Mampan, Sejahtera, Berpendapatan Tinggi’ pada Mesyuarat Khas Dewan Rakyat berkata pembangunan wilayah Sabah dan Sarawak akan terus diberi tumpuan.

Selain penyerahan kuasa kawal selia bekalan gas dan elektrik kepada Sabah, kerajaan Persekutuan juga akan membina projek sistem tenaga boleh diperbaharui dan naik taraf grid bekalan kuasa di Gugusan Felda Sahabat, Lahad Datu, bernilai RM195 juta dan projek pembinaan semula bangunan sekolah daif di negeri itu.

Sebuah pusat darah wilayah juga akan dibina di Sabah, manakala Makmal Kesihatan Awam dan Makmal Keselamatan dan Kualiti Makanan akan dibina di Kuching, Sarawak bagi meningkatkan kemudahan kepada perkhidmatan penjagaan kesihatan yang lebih saksama.

Sabah dan Sarawak juga akan mendapat manfaat pembangunan infrastruktur pengangkutan dan logistik yang mampan dan berdaya tahan dengan pembinaan Sarawak-Sabah Link Road II dan Pembinaan Lebuhraya Pan Borneo Sabah Fasa 1B.

Sementara itu, Ewon yang juga Menteri Pembangunan Usahawan dan Koperasi berkata, kementeriannya bersedia menjayakan inisiatif berkaitan pembangunan keusahawanan di negara ini dalam KSP RMK12 ke arah mencapai status negara berpendapatan tinggi.

Beliau yang menyambut baik pembentangan KSP RMK12 berkata, secara keseluruhan ia bersifat holistik dan inklusif dengan memberi fokus kepada usaha meningkatkan kualiti hidup.

Menurutnya inisiatif diumumkan Perdana Menteri juga adalah selaras dengan lima fokus utama kementeriannya untuk membangunkan ekonomi mampan dan mewujudkan negara keusahawanan unggul. – Bernama


Pemimpin Hamas gesa negara Arab ambil tindakan terhadap Israel

GAZA, 21 Syawal 1444H, Jumaat – Pemimpin kanan Pergerakan Perjuangan Islam Palestin (Hamas), Khalil Al-Hayya, menulis surat kepada menteri luar negara-negara Arab menggesa tindakan segera susulan pengeboman dan serangan ganas Israel di Gaza.

Beliau berkata, siri serangan tanpa henti awal minggu ini mengorbankan ramai wanita dan kanak-kanak yang tidak bersalah.

“Jenayah ini menjadikan jumlah mangsa rakyat Palestin yang terbunuh sejak awal 2023 kepada 134 orang,” katanya.

Al-Hayya menegaskan, pendudukan Israel tidak menghormati perjanjian gencatan senjata yang dicapai melalui pengantara Mesir.

Justeru, beliau menggesa negara-negara Arab untuk mengambil tanggungjawab mengehntikan  jenayah dan pencabulan Israel terhadap rakyat Palestin.

“Kami menantikan sumbangan anda untuk mencapai keamanan dan kestabilan di rantau ini dan kepada usaha anda untuk menamatkan pendudukan terakhir di dunia,” kata Al-Hayya.

Angka kematian serangan tentera Israel yang terbaru dan berterusan terhadap rakyat Palestin di Gaza berjumlah 30 orang, dengan 90 orang cedera.

Malam tadi, empat lagi rakyat Palestin terbunuh dan tujuh lagi cedera ketika serangan udara Israel terhadap Semenanjung Gaza yang dikepung berterusan untuk malam ketiga berturut-turut, sumber perubatan Palestin mengesahkan pagi ini.

Serangan terbaru adalah ke atas bangunan kediaman enam tingkat di bandar Khan Younis, di selatan Semenanjung Gaza. – Agensi


Jepun tangguh bantuan ke Myanmar 2 bulan selepas rampas kuasa

TOKYO, 18 Syaaban 1442H, Rabu –Jepun menangguhkan bantuan baharu ke atas Myanmar sebagai tindak balas terhadap rampasan kuasa oleh junta tentera negara itu.

Tindakan itu sekali gus mengikut jejak langkah beberapa negara yang telah melakukan sekatan sebelum ini.

Jepun adalah penyumbang bantuan utama ke Myanmar manakala Menteri Luar Negeri Toshimitsu Motegi berkata, keputusan menangguhkan bantuan itu adalah suatu mesej jelas.

“Bagi Myanmar, Jepun adalah penyedia bantuan ekonomi terbesar.

“Apa pendirian Jepun dalam hal bantuan ekonomi? Tiada bantuan baru. Kami tegas mengambil keputusan ini,” katanya dalam sidang Parlimen semalam.

Amerika Syarikat, Britain dan Kesatuan Eropah (EU) telah mengumumkan pelbagai sekatan yang menyasarkan anggota polis dan tentera yang terbabit dengan rampasan kuasa dan syarikat milik tentera.

Bagaimanapun, Jepun yang mempunyai hubungan ekonomi yang kuat dengan Myanmar dan hubungan lama dengan ketenteraannya memilih untuk tidak mengambil tindakan secara langsung.

Sementara itu, media tempatan melaporkan, penangguhan itu hanya membabitkan bantuan baharu, dan bukannya projek sedia ada.

Terdahulu, tentera Myanmar merampas kuasa dan menggulingkan pemerintah dipilih Aung San Suu Kyi pada 1 Februari lalu.

Sebagai tindak balas terhadap rampasan kuasa itu, rakyat di seluruh negara melancarkan kempen menentang tindakan berkenaan melalui demontrasi besar-besaran.

Ahli politik berusia 75 tahun itu akan menjalani perbicaraan pada Rabu di ibu negara Myanmar, Naypidaw atas tuduhan jenayah yang mengakibatkannya hilang jawatan dalam politik secara kekal.

Bagaimanapun, peguamnya Khin Maung Zaw berkata, perbicaraan itu ditangguh hingga 1 April disebabkan perkhidmatan internet dipotong oleh tentera.

Justeru, Jepun telah mengkritik rampasan kuasa itu di Myanmar serta menggesa pemulihan demokrasi.

Tokyo sebelum ini mengekalkan hubungan baik dengan Myanmar dan Suu Kyi, yang tinggal sementara di Kyoto sebagai penyelidik muda.

Selain itu, ribuan warga Jepun dan beberapa ratus syarikat dari negara matahari terbit itu terletak di Myanmar.

Malah, Jepun juga adalah pelabur asing kelima terbesar di Myanmar. -Agensi


Tindakan tegas jika anjur ‘flashmob’, perhimpunan haram

BANGI, 16 Zulhijjah 1443H, Sabtu – Polis Diraja Malaysia (PDRM) menasihatkan masyarakat untuk tidak menyertai sebarang aktiviti ‘flashmob’ atau perhimpunan yang tidak mematuhi syarat di bawah Akta Perhimpunan Aman 2012.

Ini susulan PDRM mengesan sebaran video di media sosial yang mengajak orang ramai untuk menyertai aktiviti ‘flashmob’ di seluruh negara bagi membantah kenaikan harga barang.

Ketua Polis Negara, Tan Sri Acryl Sani Abdullah Sani berkata, tindakan tegas akan diambil oleh PDRM terhadap mana-mana penganjur ‘flashmob’ mahupun perhimpunan atau peserta yang gagal mematuhi undang-undang.

“PDRM akan memantau dan memastikan situasi keselamatan negara tidak terjejas.

“Pada masa sama, masyarakat diminta memberi kerjasama dengan tidak terlibat dalam aktiviti-aktiviti yang boleh menjejaskan ketenteraman awam,” katanya dalam kenyataan, hari ini.


Kuota Haji: Tabung Haji tunggu makluman rasmi Arab Saudi

IPOH, 27 Rejab 1442H, Khamis – Lembaga Tabung Haji (TH) menunggu makluman rasmi daripada kerajaan Arab Saudi berhubung tambahan kuota rasmi haji yang dijangka akan dimaklumkan Riyadh sekitar Ramadan April nanti.

Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri berkata, sementara menunggu makluman tersebut, TH akan membuat pelbagai persediaan yang sepatutnya bagi mempersiap bakal jemaah haji sebelum bertolak ke Makkah.

“Saya yakin insya-Allah sekitar Ramadan akan dapat tahu. Walaupun ia waktu yang singkat untuk membuat persediaan, tapi TH akan ambil secara positif untuk membuat persediaan mengikut kadar kemampuannya selain bersungguh-sungguh menyelesaikan masalah dihadapi bakal jemaah haji.

“Kita tunggu mereka (Arab Saudi) yang pastinya telah mengambil kira aspek kesihatan, keamanan dan keselamatan yang menjadi agenda utama (sewaktu menunaikan ibadah) dan bukannya sekadar penyediaan tempat tetapi jemaah haji itu sendiri,” katanya selepas menyerahkan sumbangan komputer riba kepada pelajar asnaf UTM Perak di Dewan Besar Tabung Haji, hari ini.

Malaysia mendapat tambahan kuota rasmi haji sebanyak 10,000 lagi yang akan dilaksanakan selepas keadaan wabak COVID-19 terkawal dan ibadah itu dibuka semula dan menurut Perdana Menteri, Tan Sri Muhyiddin Yassin, perkara itu dipersetujui oleh Putera Mahkota Arab Saudi, Mohammed Salman Abdulaziz Al-Saud dalam satu pertemuan pada Selasa di Riyadh (Rabu di Malaysia).

Ditanya mengenai pemilihan dan kuota jemaah haji, Zulkifli berkata, masih terlalu awal untuk diletakkan sebarang sasaran jumlah bakal haji yang dapat menunaikan rukun Islam kelima tersebut.

“Pemilihan bakal haji adalah mengikut syarat yang telah ditetapkan TH sebelum ini seperti perlu disuntik vaksin. Untuk jumlahnya, kita belum ada angka rasmi lagi. TH akan lihat pada kemampuan dan kesihatan bakal haji termasuk daripada kalangan warga emas,” jelasnya.

Mengikut laman web Tabung Haji, kerajaan Arab Saudi menetapkan kuota haji untuk setiap negara sebanyak 0.1 peratus daripada jumlah penduduk dan kuota haji untuk Malaysia pada masa ini ialah 31,600.

Dilapor, terdapat kira-kira 3.6 juta bakal jemaah haji yang berdaftar dengan TH ketika ini dan secara asasnya terpaksa menunggu hingga 130 tahun untuk mendapatkan giliran mengerjakan haji. – Bernama


Sembilan anggota polis ditahan peras ugut ahli perniagaan

KUALA LUMPUR, 2 Muharram 1444H, Ahad – Sembilan anggota polis ditahan semalam bagi membantu siasatan kes pemerasan seorang ahli perniagaan, dipercayai berkaitan dadah di Gombak baru-baru ini.

Timbalan Ketua Polis Selangor Datuk S. Sasikala Devi berkata kesemua anggota yang berpangkat konstabel hingga sub inspektor tersebut, ditahan kira-kira 11 pagi di Ibu Pejabat Polis Daerah Gombak.

Beliau berkata penahanan itu susulan laporan yang diterima daripada ahli perniagaan berusia 32 tahun itu pada 26 Julai lepas.

“Siasatan dijalankan di bawah Seksyen 384 Kanun Keseksaan (kesalahan peras ugut) selain siasatan tatatertib yang akan dilakukan,” katanya ketika dihubungi.

Beliau berkata tindakan susulan terhadap kesemua anggota berkenaan juga akan dilakukan pihak Bukit Aman.

Katanya semakan awal juga mendapati pengadu memiliki rekod lampau berhubung kes dadah. – Bernama


Varian UK dominan di Jerman? Merkel beri amaran gelombang ke-3

BERLIN, 14 Rejab 1442H, Jumaat – Canselor Jerman, Angela Merkel memberi amaran mengenai gelombang ketiga COVID-19 yang lebih agresif.

Merkel berkata, kerajaan akan mengambil pendekatan berhati-hati dalam melanjutkan perintah berkurung di negara itu.

Bercakap kepada media tempatan Frankfurter Allgemeine Zeitung (FAZ), Merkel menegaskan, kelonggaran sekatan harus dilakukan secara beransur-ansur disebabkan terdapat mutasi lebih cepat menular dan berbahaya, yang dikenal pasti dalam beberapa bulan terakhir.

“Dengan adanya (mutasi baharu ) ini, kita memasuki fasa baharu pandemik, di mana gelombang ketiga akan muncul,” katanya.

Beliau menegaskan, varian virus United Kingdom (UK) ketika ini adalah lebih agresif berbanding sebelumnya dan berkemungkinan akan menjadi varian dominan di Jerman.

“Oleh itu, kita mesti mengambil langkah bijak dan berhati-hati sekarang agar gelombang ketiga tidak menyebabkan penutupan sepenuhnya di seluruh Jerman,” tambahnya.

Awal bulan ini, kerajaan Merkel dan Perdana Menteri daripada 16 negeri Persekutuan bersetuju untuk melanjutkan perintah berkurung di negara itu sehingga 7 Mac.

Mereka menetapkan matlamat untuk mengurangkan jangkitan kepada maksimum 35 kes per 100,000 orang dalam tempoh tujuh hari untuk melonggarkan sekatan.

Pada masa ini, kadar jangkitan selama tujuh hari di Jerman adalah 61.7 kes setiap 100,000 penduduk.

Jerman berjaya menurunkan jumlah kes harian COVID-19 di bawah 15,000 bulan ini, tetapi angka kematian jauh lebih tinggi daripada bulan sebelumnya.

Institut Robert Koch pada Khamis melaporkan, sebanyak 11,869 jangkitan baharu dan 385 kematian di negara ini, menunjukkan bahawa wabak masih belum terkawal.

Jerman kini mempunyai jumlah jangkitan kelima tertinggi di Eropah Barat, selepas Britain, Perancis, Sepanyol dan Itali.

Jumlah jangkitan di Jerman kini lebih daripada 2.4 juta kes dengan sekurang-kurangnya 69,195 kematian. – Agensi


Kerajaan makin mengarut luluskan peruntukan RM15 juta sekolah swasta UEC

WALAUPUN baru sahaja tular pendedahan bahawa silibus UEC banyak penyelewengan selain pelbagai hujah bahawa sistem ini merosakkan, hari ini kita dihidangkan pula dengan berita yang menaikkan kemarahan kita semua.

Media melaporkan bahawa kerajaan telah meluluskan peruntukan khas RM15 juta kepada sekolah swasta yang menggunakan sistem UEC. Ini telah disahkan sendiri oleh pengelolanya, iaitu Dong Zong.

Dalam laporan berita ini juga, Dong Zong telah menzahirkan kesyukuran dan berterima kasih kepada MCA yang berjaya berjuang dalam kerajaan untuk membantu; walaupun hanya dua kerusi.

Menariknya, dengan puluhan kerusi-kerusi dan parti-parti yang dikatakan memperjuangkan Islam dan Melayu dalam kerajaan, tidak mampu menekankan kehendaknya. Misalnya, isu judi dan kes Adib.

Saya tidak pastilah apa justifikasi atau ratiban penyokong kerajaan selepas ini. Sudahlah UEC sudah diiktiraf di pelbagai ruang, kini peruntukan RM 15 juta pula.

Semakin mengarutlah kerajaan hari ini.

Aminuddin Yahaya
Pengerusi PEMBELA
1 Oktober 2021


Lebih 200 maut, 900 cedera nahas kereta api di India

BALASORE, 14 Zulkaedah 1444H, Sabtu – Kira-kira 207 penumpang terkorban manakala lebih 900 lagi cedera dalam kemalangan ngeri membabitkan pelanggaran tiga kereta api pada lewat Jumaat di Odisha, negeri di timur India.

Tregedi berkenaan dipercayai berlaku apabila sebuah gerabak kereta api tergelincir sebelum dilanggar gerabak lain di landasan bersebelahan.

Pekerja penyelamat melakukan pencarian untuk mengeluarkan mangsa yang terselamat, namun sehingga kini masih terperangkap dalam serpihan kereta api.

Perdana Menteri Narendra Modi memberi jaminan akan memberi bantuan sepenuhnya kepada mangsa dan keluarga terlibat

“Operasi menyelamat diteruskan di lokasi kejadian dan semua yang terlibat akan diberikan bantuan,” katanya menerusi ciapan di Twitter.

Seorang mangsa yang terselamat memberitahu, dia sedang tidur ketika kemalangan berlaku dan tersedar selepas mendapati dirinya terperangkap di bawah sejumlah penumpang, sebelum merangkak keluar dari gerabak dengan kecederaan di leher dan tangan.

Mangsa kemudian dikejarkan hospital untuk rawatan lanjut.

Syarikat India Railways berkata, kemalangan tersebut yang melibatkan Coromandel Express dan Howrah Superfast Express adalah tragedi paling buruk di India. – Agensi


Aminuddin cabar DAP namakan calon PM bukan Melayu

BANGI, 2 Rabiulakhir 1444H, Jumaat – Timbalan Pengerusi Gerakan Tanah Air (GTA), Aminuddin Yahaya mencabar DAP untuk menamakan calon Perdana Menteri bukan Melayu daripada parti berkenaan.

Beliau menyarankan supaya parti tamak haloba itu berani mengisytiharkan mana-mana sahaja pemimpin DAP seperti Lim Guan Eng dan Anthony Loke sebagai calon Perdana Menteri atau setidaknya untuk posisi Timbalan Perdana Menteri.

Sambil menyindir, Aminuddin berkata, memandangkan DAP menjadi parti paling kuat di dalam Pakatan Harapan (PH), maka tiada salahnya untuk jawatan calon Perdana Menteri itu dituntut.

“Lagi pun sekarang dalam PH, DAP paling kuat. Lagi kuat dari parti ‘calon PM’ kamu sekarang itu. Maka, tuntutlah jawatan calon PM dari DAP dulu.

“Letaklah mana-mana bukan Melayu yang kamu suka. Nanti dah menang, minta pada Agong. Masa itu baru boleh sembang balik. Calonkan je, tak payah sembang banyak kalau tak berani,” katanya dalam kenyataan, hari ini.

Beliau berkata demikian sebagai membidas kenyataan Guan Eng yang juga Pengerusi DAP, apabila seolah-olah mahu Malaysia mengikut langkah Britain yang melantik Rishi Sunak – berketurunan India – sebagai Perdana Menteri.

Guan Eng mendakwa kononnya jika mahu negara maju ke hadapan, Malaysia tidak boleh terjerat dengan isu kaum dan agama.

Menempelak kenyataan bekas Menteri Kewangan kerajaan PH itu, Aminuddin menyifatkan perbandingan Guan Eng dengan politikus United Kingdom (UK) itu sebagai tidak cerdik.

“Ada ke wakil rakyat UK yang ‘geli-geli’ dan kekok cakap bahasa kebangsaan mereka?

“Tengoklah Perdana Menteri UK berketurunan India itu ‘level’ macam mana. Betapa Britishnya diri beliau berbanding ke-India-annya. Lim Guan Eng bijaklah sedikit,” katanya.

Beliau berkata, sejak sekian lama DAP ditubuhkan, tidak pernah pula parti berkenaan mencalonkan Perdana Menteri daripada kalangan bukan Melayu.

“Malah, bapa Lim Guan Eng iaitu Lim Kit Siang ketika zaman kegemilangan dulu-dulu tak pernah disebut sebagai calon Perdana Menteri oleh DAP.

“Wahai Guan Eng, kamu jangan nak ‘merengek’ teruk sangat macam ini. Calon Perdana Menteri yang kamu julang itu pun Melayu,” katanya.


Operasi feri Pulau Pinang diteruskan: Tengku Zafrul

KUALA LUMPUR, 3 Jamadilawal 1442H, Jumaat – Perkhidmatan Feri Pulau Pinang yang ikonik akan terus beroperasi, kata Menteri Kewangan, Tengku Datuk Seri Zafrul Tengku Abdul Aziz.

Tengku Zafrul berkata, syarat ini akan dikenakan sesuai dengan peruntukan RM30 juta yang diluluskan bagi Penang Port Sdn Bhd (PPSB) untuk mengambil alih perkhidmatan feri.

“Saya dapat mengesahkan bahawa peruntukan akan dibuat dalam dua pembayaran. Pembayaran pertama sebanyak RM15 juta akan dibuat pada tahun 2021 dan telah dimasukkan dalam Rang Undang-Undang Perbekalan 2021.

“Baki RM15 juta akan disediakan kerajaan. Kerajaan akan memastikan Pelabuhan Pulau Pinang disyaratkan untuk meneruskan perkhidmatan feri Pulau Pinang yang ikonik dan berwarisan,” katanya.

Pada hari Selasa, Pengerusi Suruhanjaya Pelabuhan Pulau Pinang, Datuk Tan Teik Cheng mengatakan feri lama akan berhenti beroperasi pada tahun 2022 dan digantikan dengan bas air dan pengangkutan kenderaan.

PPSB akan mengambil alih perkhidmatan feri dari Prasarana Malaysia Bhd pada 1 Januari dan hanya akan menggunakan bot penumpang laju antara terminal feri Pangkalan Sultan Abdul Halim di Butterworth dan Pangkalan Raja Tun Uda.

Salah satu feri yang ada akan digunakan untuk mengangkut basikal dan motosikal.

Bagaimanapun, terdapat gesaan daripada beberapa pihak untuk membenarkan feri ikonik itu untuk meneruskan perkhidmatannya.

Kira-kira 1.3 juta penumpang dan 240,000 kenderaan menggunakan feri setiap tahun.


Teguran Agong, amaran untuk pimpinan fokus semula bina negara

Oleh Ainul Illia Meor Suzurudin

BANGI, 7 Safar 1443H, Selasa – Barisan Jemaah Islamiah Se-Malaysia (BERJASA) merafak sembah titah nasihat Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah kepada semua Ahli Parlimen sempena Istiadat Pembukaan Persidangan Parlimen.

Ketua Pemuda BERJASA, Ustaz Fahmi Bazlan Muda mengucapkan syukur apabila hari ini Parlimen mampu kembali bersidang setelah melalui fasa-fasa yang sukar.

Beliau menegaskan, sejarah ini adalah penting untuk panduan masa depan negara akan datang.

“Sehubungan dengan titah YDPA, baginda begitu faham dengan apa yang berlaku. Titah tersebut perlu diambil serius kerana krisis yang berlaku sebelum ini diredakan oleh campur tangan YDPA.

“Penyelesaian yang diambil melambangkan peranan institusi raja-raja adalah tertinggi dan utuh. Situasi ini perlu dikekalkan kerana kita maklum, pelbagai tuntutan dan desakan masih berlaku.

“Kekusutan kecelaruan kepimpinan negara yang berlaku hanya baginda yang tahu,” katanya ketika dihubungi Ismaweb.net, hari ini.

Selain titah yang datang tepat pada masanya, Ustaz Fahmi turut menyifatkan titah baginda sebagai amaran serta peringatan untuk kesemua pimpinan negara dan parti politik terus fokus membina semula negara.

“BERJASA merafak sembah mengucapkan tahniah, di atas segala kerja keras dan kesudian tuanku mencemar duli menyelesaikan polemik yang berlaku,” katanya.

Semalam, Al Sultan Abdullah menitahkan kerajaan yang baru dibentuk ini hendaklah segera melipat gandakan usaha untuk memerangi pandemik COVID-19 dan membawa negara serta rakyat keluar daripada ancaman pandemik.

Baginda juga menasihatkan kepada semua pihak untuk mengamalkan demokrasi bermusyawarah dalam mencari penyelesaian kepada apa jua permasalahan.

“Justeru, beta menyambut baik keterbukaan kerajaan dengan memberi peluang kepada pelbagai pihak termasuk Ahli Parlimen untuk melibatkan diri dalam tadbir urus negara.

“Kematangan seperti inilah yang didambakan oleh seluruh rakyat beta. Ambillah nasihat pepatah Melayu lama yang berbunyi “biduk lalu, kiambang bertaut”. Sesungguhnya yang menang tidak menang semua, dan yang kalah tidak kalah semua,” titah baginda.


Guterres dakwa kenyataan disalah tafsir selepas dikritik Israel

NEW YORK, 11 Rabiulakhir 1445H, Khamis – Setiausaha Agung Pertubuhan Bangsa-Bangsa Bersatu (PBB), Antonio Guterres mendakwa terkejut apabila kenyataannya pada Mesyuarat Keselamatan PBB disalah tafsirkan.

Bercakap kepada pemberita di ibu pejabat PBB di New York, Gutterres mendakwa, kenyataannya itu disalah tafsirkan seolah-olah dia menggalakkan tindakan keganasan oleh Gerakan Perjuangan Islam Palestin (Hamas).

“Ini tidak betul. Ia adalah sebaliknya,” tegas Guterres.

Dia kemudian mengulangi kenyataannya mengutuk dengan tegas tindakan keganasan pada 7 Oktober yang didakwa mengerikan dan tidak pernah berlaku sebelum ini oleh Hamas di Israel.

“Tiada apa-apa boleh membenarkan pembunuhan yang disengajakan, mencederakan dan menculik orang awam atau melancarkan roket ke arah sasaran awam.

“Memang saya bercakap mengenai rungutan rakyat Palestin dengan jelas, tetapi rungutan itu tidak boleh membenarkan serangan mengerikan oleh Hamas,” katanya.

Guterres tampil menjelaskan perkara itu selepas dia dikritik Israel, dengan menteri luar membatalkan pertemuan dengan Ketua PBB.

Ini susulan kenyataan Guterres pada Majlis Keselamatan bahawa rakyat Palestin tertakluk kepada 56 tahun penjajahan yang menyesakkan.- Agensi


China upah perisik elak etnik Uyghur berpuasa

XINJIANG, 20 Ramadan 1444H, Selasa – Polis China mengupah perisik bagi memastikan etnik muslim Uyghur tidak menjalani ibadah puasa sepanjang Ramadan tahun ini.

Perisik yang terdiri daripada orang awam akan menjadi ‘telinga’ kepada pihak berkuasa, kata seorang pegawai polis dari kawasan Turpan di Xinjiang.

“Kami mempunyai ramai ejen rahsia,” katanya sambil menjelaskan perisik terdiri daripada orang awam, anggota polis dan jawatankuasa kejiranan.

Sejak 2017, China mengharamkan umat Islam di Xinjiang berpuasa dan menahan etnik Uyghur sesuka hati dalam usaha mengurangkan budaya, bahasa dan agama mereka.

Bagaimanapun, sekatan dilonggarkan pada 2021 dan 2022 dengan membenarkan warga emas yang berusia 65 tahun ke atas berpuasa.

Malah, polis juga mengurangkan aktiviti menggeledah di kediaman penduduk Islam kononnya untuk mencari individu yang berpuasa.

Bagaimanapun tahun ini, kerajaan China melarang semua berpuasa tanpa mengira umur, jantina atau profesion, kata seorang pegawai politik di bali Polis Turpan.

“Tiada sesiapa dibenarkan berpuasa pada Ramadan tahun ini yang bermula 22 Mac lalu,” luahnya yang kecewa.

Pada minggu pertama Ramadan, 56 etnik Uyghur dan bekas tahanan disoal siasat selepas mendakwa kumpulan berkenaan melanggar peraturan kerana berpuasa. – Agensi


Belanjawan 2021: Bantuan ‘one-off’ tak bantu selesai masalah rakyat

BANGI, 21 Rabiulawal 1442H, Sabtu – Walaupun Belanjawan 2021 berfokus kepada rakyat, namun terdapat beberapa kelompongan yang perlu dipertimbang semula oleh kerajaan sebelum ia diluluskan.

Ini kerana, pendekatan kerajaan melalui belanjawan tahun hadapan banyak melihat daripada aspek pendapatan berbanding aspek perbelanjaan yang dihadapi rakyat, kata Presiden Ikatan Muslimin Malaysia (ISMA), Haji Aminuddin Yahaya.

Meskipun memuji inisiatif pembayaran Bantuan Prihatin Rakyat (BPR) yang dijangka memanfaatkan lapan juta penerima, beliau berkata, bantuan bersifat ‘one-off’ itu masih belum menyelesaikan masalah rakyat yang dibelenggu bayaran pinjaman bank.

Katanya, sekurang-kurangnya rakyat diberikan pelepasan hutang atau setidaknya diberikan moratarium yang lebih panjang, mahu pun pengurangan kadar faedah.

“Pihak bank sudah untung berbilion ringgit, maka inilah masanya mereka ‘berkorban’ sedikit dalam bentuk mengurangkan kadar faedah, bagi B40 ke bawah perlu diberikan pelepasan hutang.

“Ini masanya pihak institusi kewangan menunjukkan sifat prihatin mereka kepada rakyat,” katanya dalam kenyataan, hari ini.

Menteri Kewangan, Tengku Datuk Seri Zafrul Abdul Aziz mengumumkan RM322.50 bilion – jumlah terbesar dalam sejarah negara – diperuntukkan kerajaan bagi Belanjawan 2021 yang bertemakan ‘Teguh Kita, Menang Bersama’.

Daripada jumlah itu, belanjawan terbesar meliputi RM236.5 bilion atau 73.3 peratus yang akan disalurkan kepada perbelanjaan mengurus, RM69 bilion (21.4 peratus) lagi bagi perbelanjaan pembangunan, manakala baki RM17 bilion ialah Kumpulan Wang COVID-19.

Mengulas inti pati belanjawan semalam, Aminuddin turut mempersoalkan keberkesanan 500,000 peluang pekerjaan untuk tahun 2021, sedangkan jumlah mereka yang dilaporkan hilang pekerjaan adalah sekitar 2.4 juta.

Justeru, beliau yakin bahawa 500,000 peluang pekerjaan yang diumumkan itu tidak dapat menyelesaikan masalah pengangguran.

“Itu pun kita perlu perhalusi apakah jenis-jenis peluang pekerjaan yang bakal diwujudkan itu,” katanya.

BACA PENUH ULASAN BELANJAWAN 2021 OLEH PRESIDEN ISMA DI RUANGAN PENDAPAT ISMAWEB.NET


400 ditahan, hari ke-3 tunjuk perasaan ganas di Indonesia

JAKARTA, 21 Safar 1442H, Jumaat – Polis Indonesia menahan 400 penunjuk perasaan yang membantah Undang-Undang Cipta Kerja yang yang dikritik kerana didakwa melemahkan hak pekerja, lapor agensi berita kerajaan Antara.

Agensi berita itu melaporkan, sekurang-kurangnya 60 penunjuk perasaan dan enam anggota polis cedera dalam demonstrasi berhampiran Istana Presiden pada hari ketiga tunjuk perasaan di seluruh negara serta di rantau Asia Tenggara.

Video menunjukkan penunjuk perasaan menjerit, melempar batu, memecah masuk bangunan dan membakar tembok berhampiran istana kebangsaan, sementara polis menembak meriam air dan gas pemedih mata untuk menyuraikan orang ramai.

Pertubuhan Bulan Sabit Merah Indonesia berkata, sebahagian daripada penunjuk perasaan mengalami sesak nafas selepas polis melepaskan gas pemedih mata.

Pengkritik berkata, undang-undang baharu yang dikenali sebagai ‘Omnibus Law’ itu tidak melindungi sebahagian hak buruh, masyarakat peribumi dan alam sekitar.

Mereka juga mengadu undang-undang yang diluluskan tiga hari lebih awal pada Isnin lalu berbanding tempoh ditetapkan pentadbiran Presiden Joko Widodo atau Jokowi tanpa berunding dengan kesatuan sekerja.

Undang-undang baharu tersebut yang diluluskan Parlimen didakwa sebagai kunci untuk meningkatkan daya saing ekonomi terbesar di Asia Tenggara yang terjejas teruk akibat pandemik COVID-19 dan bertujuan menarik pelabur asing. – Agensi


Pegawai Imigresen gagal lapor pemberian rasuah didenda RM35,000

KUALA LUMPUR, 14 Zulkaedah 1442H, Jumaat  – Seorang pegawai Imigresen didenda RM35,000 atau penjara tiga bulan oleh Mahkamah Sesyen di sini kerana gagal melaporkan kepada Suruhanjaya Pencegahan Rasuah Malaysia (SPRM) berhubung pemberian suapan berjumlah RM21,100 kepadanya tiga tahun lepas.

Hakim Izralizam Sanusi menjatuhkan hukuman itu selepas Muhamad Solihan Johari, 37, mengaku bersalah.

Mengikut pertuduhan, Pegawai Imigresen Gred KP 19 di Jabatan Imigresen Bangunan AMC Lapangan Terbang Antarabangsa Kuala Lumpur (KLIA), Sepang itu telah diberikan wang tersebut oleh ahli perniagaan Lew Chen Chung, 44, melalui akaun simpanan milik seorang wanita.

Wang itu adalah bagi membantu proses dokumen perjalanan warga asing melibatkan visa, pas dan permit Jabatan Imigresen Malaysia yang menyaksikan tertuduh melanggar peruntukan Seksyen 2(a) Akta SPRM 2009 untuk menggalakkan integriti serta kebertanggungjawaban pentadbiran sektor awam dan gagal melaporkan kesalahan penyogokan kepada SPRM atau pegawai polis.

Dia didakwa melakukan kesalahan itu di Maybank Cawangan Taman Connought, Lebuh Raya Timur Barat, Cheras di sini antara 14 Feb dan 25 Mei 2018 mengikut Seksyen 25(1) Akta SPRM 2009 dan boleh dihukum mengikut Seksyen 25(2) akta sama yang membawa hukuman maksimum penjara 10 tahun atau denda RM100,000 atau atau kedua-duanya.

Muhamad Solihan membayar denda itu.

Terdahulu, tertuduh yang tidak diwakili peguam, merayu hukuman ringan atas alasan dia menyesali perbuatannya selain menghidap penyakit tulang rawan tergelincir dan mempunyai dua anak kecil manakala Timbalan Pendakwa Raya Wan Shaharudin Wan Ladin memohon hukuman denda di antara RM25,000 dan RM40,000 kerana Muhamad Solihan mengaku bersalah pada hari pertama pertuduhan dibacakan.

Mengikut fakta kes, pada 2012, tertuduh telah berjumpa dengan Lew yang menjalankan perniagaan cari jodoh bagi rakyat Malaysia yang ingin berkahwin dengan warga Vietnam dan ahli perniagaan itu menyerahkan kad bank milik isterinya kepada Muhamad Solihan bagi memudahkan lelaki tersebut menerima rasuah sebanyak RM250 secara pindahan wang untuk setiap warga Vietnam yang dilepas masuk ke Malaysia tanpa mengikut prosedur sah bagi mengelak dikesan pihak berkuasa.

Pada 2018, tertuduh telah menerima RM21,100 melalui tiga transaksi sebagai upah dan tertuduh telah menggunakan wang itu untuk membeli pelbagai harta dan barang seperti motosikal, basikal, telefon bimbit, jam serta barang kemas.

Sebelum ini, media melaporkan beberapa individu terdiri daripada pegawai Jabatan Imigresen, ejen dan orang awam ditahan dalam Op Selat berkaitan kes pemalsuan cap kemasukan bagi melintasi sempadan negara.

Op Selat adalah operasi yang digerakkan SPRM dengan kerjasama Jabatan Imigresen.

Di Negeri Sembilan, dua pegawai Imigresen yang ditahan dalam Op Selat mengaku tidak bersalah di Mahkamah Sesyen Seremban atas pertuduhan menerima rasuah.

Mohamad Izhmi Mohamad Noor, 35,  dan Muhammad Ali Mohammed Redzwa, 27, membuat pengakuan itu di hadapan Hakim Datin Surita Budin.

Mengikut pertuduhan, Mohamad Izhmi sebagai Pegawai Imigresen Gred KP19 bertugas di Balai Pelepasan Lapangan Terbang Antarabangsa Kuala Lumpur 2 (KLIA2), didakwa menerima RM10,000 daripada seorang individu yang diketahui mempunyai hubungan dengan kerja rasmi dengan tertuduh di sebuah gerai di Kampung Jijan, Nilai pada Oktober tahun lepas.

Muhammad Ali, juga pegawai Imigresen Gred KP19 dan bertugas di Jabatan Imigresen KLIA pula berdepan empat pertuduhan menerima rasuah berjumlah RM5,500 melalui empat transaksi akaun bank pihak ketiga.

Mereka didakwa melakukan kesalahan itu di Maybank dan Maybank Islamic Banking Berhad, Cawangan Nilai antara 30 Disember 2017 hingga 1 Disember 2019 mengikut Seksyen 165 Kanun Keseksaan yang membawa hukuman maksimum penjara dua tahun atau denda atau kedua-duanya sekali, jika sabit kesalahan.

Mahkamah membenarkan Mohamad Izhmi, yang diwakili peguam Mohamad Zahid Ahmad, diikat jamin RM10,000 manakala Muhammad Ali, yang diwakili peguam Hidayah Muslimah, diikat jamin sebanyak RM20,000 bagi semua pertuduhan dan menetapkan 23 Ogos untuk sebutan semula kes.

Pendakwaan dikendalikan Timbalan Pendakwa Raya Mohamad Azriff Firdaus Mohamad Ali. -Bernama


JAINJ sedia khidmat kaunseling pasangan alami masalah rumah tangga

JOHOR BAHRU, 16 Zulkaedah 1442H, Ahad – Pasangan di Johor yang mempunyai masalah rumah tangga ketika tempoh kawalan pergerakan ketika ini diminta untuk mendapatkan bantuan kaunseling di pejabat Jabatan Agama Islam Negeri Johor (JAINJ) yang berdekatan.

Pengerusi Jawatankuasa Hal Ehwal Agama Islam Johor Tosrin Jarvanthi berkata pasukan kaunseling Bahagian Pembangunan Keluarga JAINJ sentiasa bersiap sedia untuk menghulurkan bantuan dengan memberikan nasihat dan bimbingan kaunseling kepada pasangan yang mempunyai masalah rumah tangga.

“Bagi pasangan yang hilang pendapatan pula boleh rujuk kepada Majlis Agama Islam Negeri Johor (MAINJ) daerah dan negeri untuk mendapatkan bantuan yang boleh dipertimbangkan.

“Bantuan ini khusus bagi membantu mereka yang terkesan terutama yang hilang pekerjaan sewaktu kawalan pergerakan ini. Ia juga termasuk individu lain, pesakit kronik dan sebagainya,” katanya kepada pemberita selepas memberikan sumbangan kepada calon Sijil Tinggi Agama Malaysia (STAM) 2020 Siti Asiah Shamsol Sayfol yang memperoleh pangkat Mumtaz Sofi di sini hari ini.

Tosrin berkata demikian ketika diminta mengulas sekiranya JAINJ menyediakan perkhidmatan kaunseling kepada pasangan yang mempunyai masalah rumah tangga, susulan terdapat laporan ada yang tertekan selepas menghadapi pelbagai masalah termasuk kehilangan pekerjaan semenjak pelaksanaan Perintah Kawalan Pergerakan (PKP) pada Mac tahun lepas.

Dalam satu majlis di KLUANG pula, Tosrin berkata pihaknya akan menambah baik prosedur operasi standard (SOP) ibadah korban tahun ini termasuk membenarkan proses melapah dilaksanakan di tempat lain selain pusat penyembelihan.

Berdasarkan SOP sebelum ini, proses sembelihan dan melapah daging korban hanya dibenarkan di 26 pusat penyembelihan seluruh negeri yang telah mendapat kelulusan daripada Jabatan Veterinar, dan dibungkus sebelum diagihkan.

“Bagi mereka yang ingin melaksanakan proses melapah berkenaan di tempat lain perlu mendapat kebenaran daripada pejabat kesihatan daerah terlebih dahulu, namun diingatkan masjid dan surau tidak dibenarkan sama ada untuk proses sembelihan atau proses melapah daging korban.

“Kerajaan negeri juga mengambil keputusan hanya membenarkan mereka yang pertama kali menyertai ibadah korban, selain mereka yang telah bernazar,” katanya dan menambah penambahbaikan ini hanya akan dapat dilaksanakan setelah mendapat kelulusan sebaik sahaja Mesyuarat Penuh Kerajaan Negeri, Rabu ini.

Mengenai vaksinasi pula, pihaknya telah menyenaraikan 196 nama pelajar dari Sekolah Maahad Johor Bahru yang bakal menduduki peperiksaan Sijil Tinggi Agama Malaysia (STAM) dan Sijil Pelajaran Malaysia (SPM) untuk mendapatkan vaksin COVID-19 lebih awal.

Nama-nama calon berkenaan telah dihantar ke Pejabat Setiausaha Kerajaan (SUK) Negeri untuk tindakan yang selanjutnya, sebelum peperiksaan dijalankan, dengan pihaknya akan memastikan suntikan vaksin terhadap calon tersebut akan diberikan selewat-lewatnya pada penghujung bulan Julai atau awal bulan Ogos depan. – Bernama


COVID: Hanya 30 orang di Kelantan dirujuk pakar kesihatan mental

KOTA BHARU, 16 Muharram 1443H, Rabu – Hanya 30 orang atau 0.07 peratus daripada 44,003 responden, yang terlibat dalam kajian tahap kesihatan mental rakyat negeri ini dalam tempoh pandemik COVID-19, perlu dirujuk kepada pakar.

Pengerusi Jawatankuasa Kerajaan Tempatan, Perumahan dan Kesihatan negeri, Dr Izani Husin berkata, pengurusan kesihatan mental yang dilaksanakan itu melibatkan tiga kategori iaitu pesakit COVID-19, kontak rapat pesakit, dan petugas barisan hadapan.

Beliau berkata, pengurusan kesihatan mental semasa pandemik itu, diselaraskan melalui Perkhidmatan Sokongan Kesihatan Mental Dan Psikososial (MHPSS), Jabatan Kesihatan Negeri Kelantan.

“Sepanjang pandemik COVID-19 yang bermula Mac 2020 sehingga 31 Julai 2021 lalu, seramai 44,003 tele-Psikososial telah dilakukan.

“Daripada jumlah ini hanya 30 atau 0.07 peratus sahaja yang memerlukan rujukan kepada pakar psikitri dan tiada kes bunuh diri dilaporkan,” katanya pada Persidangan Dewan Undangan Negeri (DUN) Kelantan di Kompleks Kota Darulnaim, di sini hari ini.

Dr Izani (PAS-Kijang) berkata demikian menjawab soalan Datuk Seri Md Alwi Che Ahmad (BN-Kok Lanas) yang ingin tahu perkembangan  tahap kesihatan mental rakyat negeri Kelantan sejak bermula pandemik COVID-19 sehingga ke hari ini. – Bernama


Kematian rakyat Palestin meningkat kepada 11,078

GAZA, 27 Rabiulakhir 1445H, Sabtu – Angka kematian rakyat Palestin akibat serangan rejim Zionis di Semenanjung Gaza telah meningkat kepada 11,078, kata Kementerian Kesihatan di Gaza.

Jurucakap Kementerian Kesihatan, Ashraf al-Qudra dalam sidang media di Gaza memaklumkan, mangsa yang terkorban termasuk 4,506 kanak-kanak, 3,027 wanita, dan 678 warga emas, manakala 27,490 orang cedera.

Selain itu, kira-kira 2,700 lagi penduduk termasuk 1,500 kanak-kanak dilaporkan terperangkap di bawah runtuhan bangunan angkara serangan rejim pengganas berkenaan.

Ashraf menegaskan tindakan zalim Israel turut menyebabkan 198 pegawai perubatan syahid manakala 53 buah ambulans musnah.

“Zionis juga turut menyasarkan 135 institusi kesihatan dan menyebabkan 21 hospital serta 47 pusat kesihatan penjagaan primer tidak beroperasi,” katanya.

Selain tindakan genosid dan pemindahan besar-besaran, bekalan asas di wilayah terkepung itu juga semakin berkurangan. – Agensi


Lebih 900,000 kanak-kanak lengkap vaksinasi COVID-19

KUALA LUMPUR, 7 Syawal 1443H, Ahad – Sejumlah 911,666 atau 25.7 peratus kanak-kanak berumur lima hingga 11 tahun di Malaysia lengkap menerima vaksin di bawah Program Imunisasi COVID-19 Kebangsaan untuk Kanak-Kanak (PICKids) setakat semalam.

Menurut laman web COVIDNOW, sebanyak 1,546,751 atau 43.6 peratus daripada kumpulan itu telah menerima sekurang-kurangnya satu dos vaksin tersebut.

Bagi remaja berumur 12 hingga 17 tahun, sebanyak 2,896,706 atau 93.1 peratus telah lengkap vaksinasi manakala 2,994,219 atau 96.2 peratus menerima sekurang-kurangnya satu dos vaksin.

Pada masa sama, sejumlah 16,041,560 atau 68.2 peratus golongan dewasa telah menerima dos penggalak manakala 22,967,973 atau 97.6 peratus telah lengkap dua dos dan 23,243,935 atau 98.8 peratus menerima sekurang-kurangnya satu dos vaksin COVID-19.

Sebanyak 23,115 dos vaksin COVID-19 harian diberikan semalam membabitkan 4,848 dos pertama, 17,011 dos kedua dan 1,256 dos penggalak, menjadikan jumlah kumulatif pemberian vaksin menerusi Program Imunisasi COVID-19 Kebangsaan (PICK) sebanyak 70,389,427.

Sementara itu, menurut portal GitHub Kementerian Kesihatan (KKM), sebanyak tiga kes kematian akibat COVID-19 direkodkan semalam dengan dua kes dilaporkan di Pulau Pinang dan satu kes di Terengganu. – Bernama


Bayi di Hospital Al-Quds alami dehidrasi angkara Zionis

GAZA, 28 Rabiulakhir 1445H, Ahad – Persatuan Bulan Sabit Merah Palestin mendedahkan bayi di Hospital Al-Quds di Gaza menderita dehidrasi, ekoran serangan tanpa henti pengganas Israel ke atas hospital itu.

“Bayi di Hospital Al-Quds mengalami dehidrasi kerana kekurangan susu,” tulis organisasi hak asasi manusia itu di akaun media sosial, X.

Katanya, kakitangan perubatan di hospital terbabit juga bekerja sepanjang masa walaupun bekalan elektrik terputus dan Israel semakin agresif melancarkan serangannya ke kawasan itu.

Presiden Persekutuan Antarabangsa Persatuan Palang Merah dan Bulan Sabit Merah (IFRC), Fransisco Rocca menggesa masyarakat antarabangsa membantu menyelamatkan bayi di Gaza.

“Cukuplah! Bagaimana masyarakat antarabangsa boleh menerima keadaan di Gaza?

“Nyawa bayi di dalam inkubator dan pesakit di ICU di Hospital Al-Quds kini berisiko,” katanya dalam hantaran di platform media sosial sama.

Israel telah melancarkan serangan udara dan darat tanpa henti ke atas Semenanjung Gaza – termasuk hospital, kediaman dan rumah ibadat – sejak serangan rentas sempadan pejuang Hamas pada 7 Oktober lalu.

Sekurang-kurangnya 11,087 rakyat Palestin dibunuh dalam serangan Israel, termasuk 4,506 kanak-kanak dan 3.027 wanita.- Agensi


Asak-mengasaklah dalam sangkar ideologi yang satu

NAMPAKNYA dunia politik makin berserabut dengan beberapa insiden terbaru yang berlaku. Perbezaan pandangan, perselisihan dan perbezaan terus memberikan warna kepada rupa paras politik kita. Perkara yang sama juga berlaku kepada badan bukan kerajaan (NGO) Melayu Islam sebenarnya. Cuma mungkin kerana ia tidak membawa impak kuasa, maka ianya tidak begitu mendapat liputan dan perhatian ramai.

Pada saya bukanlah aib jika ahli politik atau aktivis Melayu Islam kita berselisih pandangan. Lumrahnya begitulah. Semua orang akan ada sudut pandang yang berbeza, atau maslahah yang berbeza, menjadikan akan ada sahaja perbezaan di antara seorang dengan seorang yang lain. Sejarah kerajaan-kerajaan Islam dahulu pun begitu juga. Walaupun wujud beberapa fasa dalam sejarah yang menunjukkan disiplin tinggi umat Islam yang menyimpan pandangan peribadi dan tunduk kepada satu pandangan sahaja, tetapi di kebanyakan fasa dalam sejarah ia tidak berlaku begitu.

Kalau kita mengambil pengalaman Barat dan dunia luar Islam, perselisihan pandangan ini juga berlaku. Ada yang membawa kepada peperangan saudara, revolusi dan banyak lagi sejarah hitam yang berlaku di luar dunia Islam sebagaimana yang semua kita tahu. Tetapi apa yang menariknya, bila masuk ke dekad-dekat terakhir ini, mereka nampaknya seperti satu blok yang kuat dalam menghadapi Islam dan umatnya.

Perjuangan seseorang akan dilatari oleh banyak faktor; antara yang utama adalah ideologi atau maslahat (kepentingan). Antara keduanya, ideologilah yang lebih sepatutnya menjadi dasar perjuangan kerana ianya menggambarkan kehendak kepada keyakinan diri terhadap idealisme tertentu. Berjuang kerana maslahah, tidak akan membawa ke mana kerana maslahah itu sendiri bukanlah suatu yang tetap. Berubah maslahah, sekelip mata boleh berubah hala tuju perjuangan.

Kalaulah kita boleh belajar sesuatu dari Barat, belajarlah bagaimana mereka bertelagah dan akhirnya bersetuju untuk satu ideologi sahaja. Beberapa negara di Barat hanya ada dua atau beberapa parti sahaja. Tetapi masing-masing mendukung ideologi yang sama dan sepakat tidak membenarkan parti dengan ideologi lain (terutamanya Islam) untuk muncul bersaing merebut kuasa lalu merubah wajah negara.

Kalaulah kita boleh belajar dari Israel, belajarlah juga perkara yang sama ini. Mereka bertelagah, asak-mengasak antara parti dan badan, tetapi tidak ada satu pihak pun yang memberikan ruang kepada ideologi lain untuk muncul. Masing-masing mempertahankan ajaran Talmud mereka, mengabsahkan penjajahan ke atas Arab Muslim, meluaskan projek Israel Raya dan sebagainya. Adakah di sana ada ruang untuk umat Islam masuk mencelah mengambil kesempatan atas perselisihan sesama mereka? Mereka tidak akan benarkan itu berlaku.

Jika tidak mahu jauh, ambil dan belajarlah sesuatu juga dari politik orang Cina di Malaysia. Ada banyak parti serta badan dan kadang-kadang nampak bertelagah sesama mereka. Tetapi ideologi yang melatari parti-parti dan badan-badan Cina ini asasnya adalah satu. Dulu mereka bersama memperjuangkan pendidikan, budaya dan bahasa Cina. Sekarang lebih menakutkan bila masing-masing mula menunjukkan langkah masing-masing dalam menormalisasi perjuangan komunis. Di celah perselisihan sesama mereka, mereka tidak benarkan ruang untuk umat Islam masuk mencelah mengambil kesempatan.

Tetapi parti dan badan umat Islam akhir-akhir ini nampaknya tidak begitu kuat dari segi mendukung perjuangan ideologi. Bila masing-masing dua pihak dalam parti Melayu Islam yang sedang berselisih hari ini dikaitkan dengan idea menyokong parti yang membawa idea Malaysian Malaysia, itu adalah perkembangan yang membimbangkan. Walaupun ketulinannya masih diragui, tetapi desas desusnya tetap membimbangkan. Kerana bukan sekali dalam sejarah negara kita di mana parti-parti dan badan-badan Melayu Islam mengadakan pakatan dengan badan bukan Islam yang membawa ideologi asing ini.

Umat Islam perlu menjadi umat pejuang ideologi Islam. Kuat terpahatnya ideologi tersebut dalam jiwa dan pemikiran umat, itulah sebenarnya yang akan mewarnai perjuangan mereka hari-hari. Lalu seterusnya itulah yang akan mencorakkan rupa paras masyarakat dan negara serta menjadi asas kepada segala polisi dan dasar negara. Negara Islam yang kita harapkan tertubuh itu sendiri adalah negara ideologi yang tidak akan mampu dibangunkan oleh pejuang maslahat peribadi.

Sesama pemimpin Islam, akan sentiasa berlaku perbezaan pandangan dan perselisihan. Jika di zaman Rasulullah saw dan sahabat ra pun berlaku, apa faktor yang akan menjadikan ia tidak berlaku di zaman kita? Tetapi kenapa ketika generasi awal Islam berselisih, Islam masih lagi kuat dan tegak di atas? Perselisihan paling dahsyat dalam sejarah generasi awal Islam adalah yang berlaku di zaman pemerintahan Saidina Ali ra. Tetapi Islam tetap berdaulat di atas dan tidak ada ruang untuk campur tangan pihak asing menanam ideologi mereka di kalangan umat Islam.

Saidina Ali dan Saidina Muawiyah ra masing-masing mendukung agenda pengukuhan kuasa Islam. Mereka berselisih dan berkhilaf pada noktah apakah langkah yang akan mematikan gerakan musuh. Dalam objektif yang sama, mereka berbeza pandangan. Perselisihan dalam sangkar ideologi yang sama, tidak akan memberikan ruang untuk kemasukan anasir asing ke dalam umat Islam. Umat kekal berkuasa dan Islam kekal berdaulat.

Begitulah berlaku beberapa kali dalam sejarah Islam yang panjang. Saling berselisih dan saling jatuh menjatuh antara satu kerajaan dengan kerajaan yang lain. Di alam Arab – Afrika pun begitu. Di alam Melayu Islam juga begitu. Di bumi Andalus Eropah juga begitu. Dan musibah mula berlaku bila ada pihak dari kalangan umat Islam yang berselisih mula mencairkan ideologi perjuangan dan menerima kemasukan idea-idea dari ideologi yang asing. Kejatuhan Baghdad dimulai dengan langkah sebahagian ulama yang menaikkan salib ke atas kubah masjid berpuluh tahun sebelum itu. Kejatuhan Andalus bermula dengan penerimaan perkongsian kuasa Islam-Kristian oleh sebahagian raja di bumi Andalus. Kejatuhan Melaka bermula bila ada umat Islam yang membocorkan rahsia pertahanan Melaka kepada Portugis.

Kalaulah kita semua; umat dan pemimpin dapat memberikan kesetiaan kepada idealisme perjuangan Islam kita, dan mengetepikan segala mashalat peribadi, sudah tentu tidak ada ruang untuk ideologi asing masuk bertapak dalam negara ini.

Berselisihlah tuan-tuan, tapi junjunglah Islam dalam setiap langkah. Jangan tunduk kepada maslahat peribadi lalu memberikan ruang kepada pihak luar untuk menentukan masa depan negara kita. Rupa paras negara mesti kekal Islam. Jangan beri ruang dalam perselisihan yang berlaku sesama kita untuk ideologi asing bertapak kukuh. Sekali kita tersilap langkah, nak berundur belum tentu berhasil.

Ustaz Muhammad Fauzi Asmuni
Timbalan Presiden ISMA


Jangan guna lagi alasan ‘bodoh’ jika ada kes pasang bendera terbalik

BANGI, 29 Zulhijjah 1442H, Ahad – Alasan ‘remeh’ setiap kali wujud kesilapan dalam setiap insiden pemasangan Jalur Gemilang sangat tidak boleh diterima dan begitu menjengkelkan.

Seperti tahun sebelum ini, apabila kes bendera terbalik dilaporkan berlaku, ia berakhir tanpa sebarang tindakan kerana alasan ‘bodoh’ dan tidak munasabah diberikan, namun diterima oleh pihak berkuasa.

Hakikatnya, alasan kononnya tersilap atau dipasang oleh warga asing hanyalah bentuk sandiwara dan penipuan pihak tertentu demi agenda serta ideologi komunis.

Ketua Pemuda BERJASA, Ustaz Fahmi Bazlan Muda berkata, terdapat segelintir masyarakat pendatang yang tidak lagi menghormati kontrak sosial sebagai syarat menjadi warganegara Malaysia.

“Saban tahun bila menjelang bulan kemerdekaan negara Malaysia, ada sahaja isu pemasangan bendera secara terbalik.

“Kes-kes yang berlaku dilihat sebagai sabotaj dan sikap memberontak terhadap identiti negara yang tersemat pada Jalur Gemilang,” katanya dalam kenyataan, hari ini.

Justeru, beliau mengingatkan semua pihak supaya tidak lagi mencetuskan insiden sama dengan sengaja memasang bendera Malaysia secara terbalik.

“Secara tidak langsung, sikap biadab itu mencerminkan budaya rasis serta tidak bertanggungjawab terhadap syarat kewarganegaraan dan taat setia kepada Rukun Negara,” katanya.


Banjir Pantai Timur, pindaan Akta 342 tumpuan Dewan Rakyat hari ini

KUALA LUMPUR, 27 Rejab 1443H, Selasa – Isu berhubung pengurusan bencana banjir yang baru melanda negara di Pantai Timur dijangka menjadi tumpuan pada persidangan Dewan Rakyat hari ini.

Menurut Aturan Urusan Mesyuarat dalam laman sesawang Parlimen, pertanyaan itu diajukan Wan Hassan Mohd Ramli (PAS-Dungun) kepada Perdana Menteri pada Waktu Pertanyaan Menteri.

Wan Hassan turut meminta Perdana Menteri menyatakan langkah-langkah drastik yang diambil oleh kerajaan dalam menangani musibah banjir yang melanda negeri-negeri Pantai Timur pada waktu ini.

Pada sesi Pertanyaan Bagi Jawab Lisan, Datuk Mohd Fasiah Mohd Fakeh (Bersatu-Sabak Bernam) bertanya kepada Menteri Kanan Kerja Raya mengenai pelaksanaan kemudahan pembayaran tol menggunakan teknologi Identifikasi Frekuensi Radio (RFID) di semua tol tertutup di Lebuh Raya Utara Selatan (PLUS) dan Lebuh Raya Pantai Timur 2 (LPT 2).

Beliau juga mengajukan pertanyaan sama ada RFID mampu mengatasi masalah kesesakan di plaza tol selain menyentuh mengenai penggunaan Touch ‘n Go dan SmartTAG di Lebuh Raya PLUS dan LPT 2.

Pada sesi sama, Perdana Menteri turut diminta menyatakan mengapa masih berlaku kelemahan di dalam sistem pelaksanaan dan penyampaian kerajaan.

Soalan itu diajukan Datuk Seri Tajuddin Abdul Rahman (BN-Pasir Salak) yang turut ingin tahu langkah-langkah yang boleh diambil oleh kerajaan untuk mengatasinya.

Turut dijangka menjadi tumpuan adalah sesi bacaan kali kedua Rang Undang-Undang (RUU) Pencegahan dan Pengawalan Penyakit Berjangkit (Pindaan) 2021 selepas dibentang bagi bacaan kali pertama di Dewan Rakyat pada Disember tahun lepas.

Pindaan yang dibentang oleh Timbalan Menteri Kesihatan Datuk Dr Noor Azmi Ghazali itu antara lain bagi menaikkan kadar maksimum kompaun terhadap individu yang melakukan kesalahan di bawah RUU berkenaan dan mengikut RUU itu, individu yang melakukan kesalahan boleh dikompaun sehingga RM10,000 berbanding RM1,000 ketika ini

Pindaan terhadap Akta Pencegahan dan Pengawalan Penyakit Berjangkit 1988 (Akta 342) itu juga mencadangkan pertubuhan perbadanan yang melakukan kesalahan di bawah peraturan ditetapkan boleh dikompaun sehingga maksimum RM1 juta.

Selain itu, RUU Kehadiran Wajib Pesalah-Pesalah (Pindaan) 2021 juga dijangka akan dibentang bagi bacaan kali kedua di Dewan Rakyat.

Dewan Rakyat bersidang hingga 24 Mac ini. – Bernama


Kedah bangkit atasi Felda United untuk lonjak ke tempat kedua

KUALA LUMPUR, 25 Muharram 1442H, Ahad – Kedah bangkit selepas terikat 1-1 untuk menewaskan Felda United FC 2-1 di Stadium Tun Abdul Razak, Jengka malam ini untuk melonjak ke tempat kedua carta kedudukan Liga Super.

Felda United mendahului menerusi tandukan kencang Muhammad Syahmi Zamri pada penghujung babak pertama, namun skuad Lang Merah berjaya mengesahkan kemenangan menerusi jaringan penyerang import dari Ivory Coast, Tchetche Kipre pada minit ke-48 dan Muhammad Hadin Azman pada minit ke-66.

Skuad kendalian Aidil Sharin Sahak yang telah mengumpul 13 mata selepas tujuh perlawanan setakat ini, ketinggalan enam mata di belakang juara bertahan, Johor Darul Ta’zim (JDT) yang mengumpul 19 mata.

Sementara itu, Pahang turut meraih tiga mata penuh selepas mencatatkan kemenangan 2-1 ke atas pasukan tercorot carta, Polis Diraja Malaysia (PDRM) di Stadium Darul Makmur, Kuantan.

Skuad Tok Gajah mendahului menerusi Ivan Carlos Franca Coelho pada minit ke-36 dan Mohamad Faisal Abdul Halim (73′), namun kesilapan Adam Michael Tull menampan masuk bola ke gawang sendiri pada minit ke-84, membantu PDRM mengurangkan defisit jaringan.

Di Stadium Majlis Bandaraya Petaling Jaya, Petaling Jaya City FC (PJ City FC) gagal menggunakan peluang beraksi di laman sendiri untuk ‘menjarakkan diri’ daripada zon penyingkiran apabila diikat 1-1 oleh pasukan di tempat ke-11, Sabah.

Dalam saingan Liga Premier, Pulau Pinang terus kekal meneraju carta kedudukan dengan 17 mata berdasarkan kelebihan jaringan selepas mengalahkan JDT II 2-1 di Stadium Tan Sri Hassan Yunos, Larkin.

Skuad Harimau Kumbang bermula garang menerusi jaringan Muhamad Khairu Azrin Khazali seawal minit keempat sebelum pasukan tuan rumah menyamakan kedudukan menerusi Muhamad Feroz B. Baharudin pada minit ke-30, namun Endrick Dos Santos Parafita mengesahkan kemenangan pasukan pelawat itu pada minit ke-44.

Kuala Lumpur, yang turut mengutip 17 mata, terpaksa berpuas hati berada dikedudukan kedua walaupun berjaya membelasah Terengganu FC II 4-1 di Stadium Bola Sepak Kuala Lumpur, Cheras, berdasarkan perbezaan jaringan.

Di Stadium Sultan Muhammad IV, Kota Bharu, jaringan tunggal pemain meningkat naik, Nik Akif Syahiran Nik Mat pada minit ke-45, membantu Kelantan meraih kemenangan tipis 1-0 ke atas Perak II.

Perlawanan lain menyaksikan Selangor 2 tewas 1-2 kepada Negeri Sembilan di Stadium Tuanku Abdul Rahman, Paroi, manakala Kuching City FC mengatasi Sarawak United 2-1 di Stadium Negeri, Sarawak. – Bernama


ISMA Kajang serah sumbangan kepada pesakit kanak-kanak

KAJANG, 7 Ramadan 1442H, Isnin – Biro Keluarga dan Masyarakat (BKM) ISMA Kajang hari ini menyampaikan sumbangan kepada pesakit kanak-kanak di Hospital Kajang menerusi kempen Semarak Ramadan.

Kempen yang diadakan pada siri ketiga itu bertujuan menggalakkan kanak-kanak melakukan aktiviti bermanfaat dan membaca al-Quran pada bulan Ramadan.

Sumbangan berupa Kit Ramadan Anak-Anak Hebat, alat tulis serta al-Quran telah disampaikan oleh Ketua BKM, Atiqah Ahmad Zain diiringi Ahli Lembaga Pemegang Amanah Yayasan Maghrifah selaku penaja naskhah al-Quran dan buku Mathurat, Azlin.

Sumbangan berkenaan diserahkan kepada wakil Hospital Kajang, Matron Salwa Mohd Salleh.

Turut hadir pada program itu adalah Ketua Wanita ISMA Kajang, Ustazah Siti Aminah dan beberapa ahli jawatankuasa BKM.


Saman fitnah: Tun M dakwa Zahid Hamidi sengaja bangkit isu perkauman

KUALA LUMPUR, 16 Safar 1444H, Selasa – Tun Dr Mahathir Mohamad mendakwa Datuk Seri Dr Ahmad Zahid Hamidi sengaja membangkitkan isu perkauman selain menjatuhkan reputasi bekas perdana menteri itu sebagai tokoh politik yang berpengaruh di mata dunia.

Dr Mahathir, 97, selaku plaintif berkata hanya dengan mempunyai salasilah keturunan yang berdarah India, tidak menjadikan beliau “kurang Melayu” atau “bukan Melayu”.

“Ini juga telah dibangkitkan oleh defendan (Ahmad Zahid) hanya selepas saya tidak lagi bersama UMNO yang jelas menunjukkan motif dan niat jahat defendan,” dakwa Dr Mahathir menerusi jawapan kepada pernyataan pembelaan Ahmad Zahid, yang difailkan pada 8 Sept lepas.

Dr Mahathir menyaman Ahmad Zahid, 69, pada 20 Julai lepas atas dakwaan mengeluarkan kenyataan berbaur fitnah berhubung isu ‘kutty’.

Ahli Parlimen Langkawi itu yang menjawab pembelaan Ahmad Zahid, turut mendakwa bekas timbalan perdana menteri itu sememangnya mempunyai niat jahat (malice) apabila memfitnah dengan menggelarnya sebagai ‘Mahathir anak lelaki Iskandar Kutty’ tanpa sebarang usul periksa tentang latar belakang atau keturunan beliau.

Dakwa Dr Mahathir, defendan juga gagal mengambil langkah wajar dan munasabah untuk mendapatkan penjelasan dan penerangan daripadanya sebelum membuat kenyataan fitnah itu.

Dr Mahathir dalam pernyataan tuntutannya mendakwa, Ahmad Zahid telah mengeluarkan kenyataan memfitnah terhadapnya semasa mesyuarat UMNO Bahagian di Kelana Jaya pada 30 Julai 2017 dan kenyataan itu diterbitkan semula di YouTube Astro Awani dan beberapa portal berita dalam talian, yang boleh diakses oleh pengguna Internet tanpa sebarang sekatan.

Dakwanya, kenyataan fitnah tersebut antaranya membawa maksud bahawa beliau bukan dilahirkan sebagai seorang Melayu atau Islam dengan nama asal yang didakwa sebagai ‘Mahathir anak lelaki Iskandar Kutty’ dan menggunakan orang Melayu semasa menjadi Perdana Menteri untuk mendapatkan keuntungan politik dan peribadinya selain memperkecilkan rakyat Malaysia berketurunan India Muslim.

Sementara itu, Ahmad Zahid dalam pernyataan pembelaan difailkan pada 17 Ogos lepas, menafikan kenyataan yang dibuat pada 30 Julai 2017 adalah berniat jahat untuk memfitnah dan merendahkan reputasi plaintif di khalayak umum.

Dakwa Presiden UMNO itu, nama “Mahathir anak lelaki Iskandar Kutty” merujuk kepada seorang individu berdasarkan maklumat dalam salinan kad pengenalan yang lama selain mendakwa beliau juga tidak mempunyai kawalan ke atas sebarang penerbitan video berhubung kenyataannya di platform media.

Peguam Mior Nor Haidir Suhaimi yang mewakili Dr Mahathir ketika dihubungi Bernama hari ini memaklumkan pada prosiding di hadapan Timbalan Pendaftar Nor Afidah Idris secara e-Review, mahkamah menetapkan 7 Nov ini untuk pengurusan kes selanjutnya. – Bernama


Krisis di Lubnan makin teruk

BEIRUT, 13 Zulkaedah 1442H, Khamis – Kes keganasan di Lubnan semakin meruncing susulan krisis ekonomi negara yang teruk ketika ini, lapor Arab News.

Ini termasuk rusuhan dan tembakan di stesen minyak.

Orang ramai yang beratur selama berjam-jam di stesen minyak mengakibatkan rusuhan dan tembakan.

Malah, terdapat kes bunuh dari kalangan penduduk yang putus asa akibat terputus punca pendapatan.

Seorang lelaki yang dikenali sebagai Mathew, 25, menggantung diri di kediamannya di kawasan Keserwan, sementara seorang peniaga cuba membunuh diri di premisnya kerana hutang yang tidak dapat ditanggung.

Selain itu, seorang penduduk di pinggir bandar Beirut selatan berkata, pihak berkuasa tidak lagi mampu menangani kekacauan dan keganasan di negara itu.

Wakil kesatuan pengedar bahan bakar dan stesen minyak di Lubnan, Fadi Abu Shakra berkata, pemilik lebih dari 140 stesen minyak tidak lagi dapat menanggung pemerasan dan kekerasan selain tidak dapat melindungi diri sendiri.

Bank Dunia melaporkan, Lubnan mengalami krisis ekonomi yang berkemungkinan menjadi salah satu daripada tiga terburuk di dunia dalam tempoh 150 tahun.

Barang keperluan juga semakin berkurangan termasuk bahan bakar dan ubat-ubatan, manakala roti menjadi semakin mahal setelah Syndicate of Bakery Owner menaikkan harganya akibat subsidi kerajaan terhadap gula dan ragi berakhir. -Agensi


Kenyataan terbaru KPN tak bertanggungjawab: Peguam Adib

BANGI, 20 Zulkaedah 1441H, Ahad – Keluarga Allahyarham Muhammad Adib Mohd Kassim kesal dengan fakta dikeluarkan Ketua Polis Negara (KPN), Tan Sri Abdul Hamid Bador pada 10 Julai lalu yang didakwa jelas tidak menghormati dan bercanggah dengan keputusan Mahkamah Koroner.

Menerusi kenyataan bersama, barisan peguam keluarga Muhammad Adib berkata, adalah tidak adil untuk KPN merumuskan kononnya tiada keterangan yang dapat mengaitkan Muhammad Adib dibunuh hanya kerana dua pegawai bomba yang bersama mangsa pada malam kejadian mengatakan tidak nampak apa yang berlaku.

Lebih lagi tidak munasabah untuk KPN cuba menggambarkan kononnya Muhammad Adib tidak diserang kerana tiada kesan kecederaan mempertahankan diri pada tubuhnya, kata mereka.

“Dakwaan-dakwaan ini sudah pun dijawab dengan jelas di dalam inkues dan tindakan KPN menimbulkan semula perkara ini menunjukkan PDRM tidak meneliti dan tidak faham kronologi kejadian kes ini berdasarkan keterangan-keterangan dan bukti-bukti yang ada.

“Seperti yang telah diterangkan oleh Mahkamah Koroner di dalam keputusannya yang mendalam lagi terperinci, ketika Muhammad Adib ditarik dan diserang, beliau telah pun berada dalam keadaan separa sedar akibat kecederaan dalaman, iaitu hentakan kuat yang mematahkan tulang rusuknya.

“Justeru, dalam keadaan separa sedar tersebut, sudah tentu mustahil untuk arwah mempertahankan dirinya ketika beliau ditarik dan diserang, sekali gus menjelaskan mengapa tiadanya sebarang kesan kecederaan mempertahankan diri pada tubuh badannya,” kata mereka, hari ini.

Kenyataan bersama itu dikeluarkan barisan peguam mewakili keluarga anggota bomba berkenaan iaitu Mohd Kamaruzaman A Wahab, Ahmad Taufiq Baharum, Syazlin Mansor, Mohd Zubir Embong, Mohd Tajuddin Abd Razak, Ahmad Lutfi Awang, Mohammed Zamri Ibrahim dan Yahaya Othman.

Mengulas lanjut, mereka berkata, bagi kecederaan ditarik pula, terdapat kesan luka sepanjang 15 sentimeter pada pinggang arwah, yang konsisten dengan kesan ditarik dan tiga butang jaket celoreng bomba arwah yang terputus.

Barisan peguam berkata, keterangan dari tiga orang saksi utama berbangsa India juga menyatakan bahawa ada yang melihat aksi-aksi dan gerakan-gerakan seperti memukul, menendang dan memijak oleh sekumpulan 20 hingga 30 orang lelaki yang sedang mengerumuni Muhammad Adib, di samping mendengar ayat-ayat dalam bahasa Tamil seperti “Bodoh, bomba pun mau pukul ke?” “Jangan pukul!” dan “Berani kamu Melayu masuk kawasan sini”.

Katanya, seorang daripada saksi utama juga telah melakonkan semula bagaimana bahunya telah disepak pada waktu beliau secara kebetulan terjatuh atas tubuh Muhammad Adib.

“Sekiranya beliau tidak terjatuh atas tubuh Muhammad Adib pada ketika itu, sudah tentu sepakan itu mengenai badan Muhammad Adib. Perlu ditekankan di sini bahawa Mahkamah Koroner telah pun memberikan dapatannya tentang punca dan sebab kematian arwah Muhammad Adib.

“Memandangkan keputusan itu tidak pernah dicabar oleh mana-mana pihak melalui proses rayuan atau semakan yang sah, maka ianya adalah kewajipan pihak polis untuk menjuruskan siasatan bagi mencari siapakah dia ‘dua atau lebih orang’ yang menyebabkan kematian arwah Adib.

“..dan bukannya mempersoalkan semula punca kematiannya lagi sama ada dibunuh atau tidak, sebab hal tersebut telah pun selesai diputuskan mahkamah,” tegas mereka.

Justeru, barisan peguam tegas menolak sebarang keperluan untuk siasatan semula punca kematian kononnya melalui satu ‘pasukan kajian semula’.

Katanya, cubaan KPN untuk menidakkan kewujudan ‘dying declaration’ dan menuduh kononnya ia baru ditimbulkan sekarang, serta mempersoalkan pula seolah-olah ianya diada-adakan, adalah satu lagi kenyataan tidak bertanggungjawab.

“‘Dying declaration’ tersebut telah pun dikemukakan sebagai ekshibit I 31, di mana ketika dirawat di Institut Jantung Negara (IJN), pada 12 Disember 2018, Muhammad Adib ada memberikan keterangannya kepada Ketua Balai Bomba dan Penyelamat Subang Jaya.

“‘Dying declaration’ arwah juga diberikan kepada staf IJN pada waktu dan hari yang lain, yang mana staf IJN tersebut telah dipanggil menjadi saksi di dalam prosiding inkues. Kedua-dua ‘dying declaration’ ini mengesahkan dirinya telah ditarik keluar dari van EMRS, dan kemudian dipukul,” katanya.

Selain itu, kata mereka, IJN tidak pernah mengeluarkan sebarang kenyataan rasmi kononnya Muhammad Adib tidak dapat berkomunikasi dengan efektif sepanjang dirawat.

“Bahkan hakikatnya bapa arwah Muhammad Adib dan keluarga yang lain berada di IJN sepanjang tempoh masa beliau dirawat, dan mereka mengesahkan bahawa terdapat satu peringkat di mana arwah menunjukkan peningkatan kesihatan yang baik, serta dapat berkomunikasi dengan baik.

“Malah apabila ahli keluarganya datang melawat, Muhammad Adib sendiri dapat bertanya khabar, serta pernah meminta kebenaran staf IJN untuk menonton perlawanan bola sepak,” katanya.

Barisan peguam turut menyifatkan, adalah amat mengecewakan kerana kenyataan media KPN untuk menerangkan perkembangan siasatan pembunuh Muhammad Adib, ternyata hanya mendedahkan kejahilan KPN dan PDRM terhadap fakta terperinci kes itu.

“Sekiranya KPN membaca Nota Keterangan, Alasan Penghakiman penuh dan meneliti semula semua Ekshibit Mahkamah, kami yakin KPN tidak akan mengeluarkan kenyataan-kenyataan tidak bertanggungjawab seperti yang telah diungkapkannya.

“Kami juga mempunyai maklumat bahawa dakwaan KPN kononnya PDRM telah memanggil sekali lagi semua 30 saksi inkues adalah tidak benar, kerana bapa arwah Muhammad Adib sendiri tidak pernah dipanggil semula dan terdapatnya saksi utama lain yang juga tidak dipanggil sehingga ke hari ini.

“Ini menunjukkan sikap tidak bersungguh-sungguh dalam menjalankan siasatan dan sebaliknya memberikan alasan kononnya telah menemui jalan buntu, berbohong kononnya telah ‘exhausted all means’, tanpa mengerahkan usaha yang sebenar-benar untuk mendapatkan keadilan untuk Adib,” kata mereka.


Letupan Beirut: 16 pekerja pelabuhan ditahan bantu siasatan

BEIRUT, 17 Zulhijjah 1441H, Jumaat – Pihak berkuasa Lubnan menahan 16 pekerja di Pelabuhan Beirut bagi membantu siasatan kes letupan besar yang menyebabkan 135 orang terkorban dan 5,000 yang lain cedera, lapor media tempatan.

Badan Berita Nasional (NNA) negara itu melaporkan, pekerja terbabit ditahan sebagai sebahagian siasatan yang dilakukan pihak berkuasa sejak Selasa.

Difahamkan, 16 pekerja dipanggil bantu siasatan termasuk pegawai dari lembaga eksekutif pelabuhan, pihak berkuasa kastam, pekerja penyelenggaraan dan kakitangan gudang No.12 – di mana letupan berlaku.

Letupan di Pelabuhan Beirut memusnahkan seluruh kawasan sekitar bandar yang menganggarkan kerugian sekitar AS$3 bilion hingga AS$5 bilion.

Setakat ini, puluhan mangsa masih dilaporkan hilang di bawah runtuhan bangunan akibat daripada letupan berkenaan.

Kerajaan Lubnan mengklasifikasi punca letupan daripada sejumlah besar amonium nitrat yang tersimpan di sebuah gudang di pelabuhan, namun siasatan lanjut masih dijalankan.

Pihak berkuasa ketika ini menggesa orang ramai yang berada di kawasan letupan memakai pelitup muka dan sarung tangan kerana terdapat laporan mengenai gas beracun akibat letupan itu.-  Agensi